title: Pieni Torvenjärvi

text: Järvi sijaitsee Juorkunan Hamarinjärvestä noin kolme kilometriä etelään ja Sanginkylän Jokikylän pohjoisimmasta kolkasta taas nelisen kilometriä pohjoiseen. Hamarinjärven eteläpäästä alkava Kiiminkijoen läntinen haara Torvenjoki virtaa Torvenjärven läpi. Pienen Torvenjärven siitä erottaa kapea maakannas. Torvenjärvien välillä on puro, pienemmän järven vedenpinta on kymmenen senttiä isompaa korkeammalla.


title: Pieni Torvenjärvi

text: Pieni Torvenjärvi on erämaajärvi, sen rannalla on vain yksi kämppä eikä pysyvää asutusta. Järvelle on pistotieyhteys Hamarinjärven taitse Purikkaan talolle menevältä metsäautotieltä, jossa on kuitenkin Lehtomaan länsilaidalla 1,5 kilometrin päässä järvestä puomi. Järveltä on Purikkaaseen tietä myöten vielä pari kilometriä, isomman Torvenjärven rannalla olevaan asumattomaan Seppälän taloon on linnuntietä 800 metriä. Järven pohjoisin ranta on avokalliota, muuten rannat ovat suota ja rämettä. Torvenjärven kalakantaan kuuluvat hauki, ahven ja särki. Järvessä kasvaa ulpukkaa ja sen pääosin läheisiltä soilta oleva vesi on tummaa. Järvi on matala. Siihen laskee puroja useasta lammesta, Purikkaan vieressä olevasta Penikkajärvestä, sen länsipuolen Kaunislammesta ja Pikku-Penikasta, Pienen Torvenjärven lännen puolen Torviselkä-nimisen kankaan takana vajaan kahden kilometrin päässä olevasta Kivilammesta sekä järvestä vain noin puolen kilometrin päässä koilliseen olevasta Isosta Kuikkalammesta. Metsästäjät käyvät järvellä vesilintuja pyytämässä.


title: Asia (albumi)

text: Asia on progressiivista rockia soittavan Asia-yhtyeen ensimmäinen albumi. Albumi on yhtyeen menestynein, ja se sijoittui Yhdysvaltain albumilistan ensimmäiselle sijalle. Albumin avausraita "Heat of the Moment" puolestaan menestyi hyvin singlelistoilla, ja se onkin yksi yhtyeen tunnetuimmista kappaleista.


title: Raúl González (kävelijä)

text: Raúl González Rodríguez (s. 29. helmikuuta 1952 China, Meksiko) on entinen kilpakävelijä. Hän voitti vuoden 1984 olympialaisissa kultaa 50 kilometrin matkalla ja hopeaa 20 kilometrillä. González osallistui kaikkiaan neljiin olympialaisiin (1972, 1976, 1980 ja 1984). Pan-Amerikan kisoissa hän voitti kaksi kultaa ja kaksi hopeaa. Raúl González oli ensimmäinen kävelijä, joka alitti 50 kilometrillä ajan 3.50.00.


title: Min izāmō

text: Min izāmō on liiviläisten kansallislaulu. Tekstin kirjoitti Korli Stalte vuonna 1923 juhlallisuuksiin Mazirben kylässä, jossa nostettiin salkoon liiviläisten lippu. Laulun esitti nelihenkinen liiviläinen kuoro. Melodia on Fredrik Paciuksen säveltämä, sama kuin Suomen ja Viron kansallislauluissa. Sävellyksen valinnalla haluttiin korostaa liiviläisten yhteenkuuluvuutta suomalaisten ja virolaisten kanssa.


title: Kenneth McKellar (laulaja)

text: Kenneth McKellar (23. kesäkuuta 1927 – 9. huhtikuuta 2010) oli skotlantilainen laulaja, äänialaltaan tenori. Hän syntyi Paisleyssa ja alkoi perheen vaikutuksesta jo pienenä lapsena ihaillen kuunnella suuria oopperalaulajia, kuten Peter Dawsonia.


title: Kenneth McKellar (laulaja)

text: McKellar alkoi opiskella Aberdeenin yliopistossa metsäalaa, mutta syventyi tuona aikana myös musiikkiin niin antaumuksella, että sai Caird-stipendin. Sen turvin hän opiskeli neljän vuoden ajan Lontoon Royal College of Musicissa. Alun alkaen McKellar lauloi oopperaa. Vaikka hän ei oopperassa erityisen hyvin viihtynyt, hän loi laulajana menestyksekkään uran ja levytti pitkään Deccalle. Levytetyn tuotannon joukossa on muun muassa Robert Burnsin lauluja.


title: Kenneth McKellar (laulaja)

text: McKellar oli monipuolinen muusikko, jonka ohjelmistoon kuului klassisia teoksia, kansanlauluja ja viihdemusiikkia. Hän edusti vuonna 1966 Yhdistynyttä kuningaskuntaa Eurovision laulukilpailuissa kappaleella ”A Man Without Love”.


title: Kenneth McKellar

text: Kenneth McKellar voi viitata seuraaviin henkilöihin:


title: Penikkajärvi

text: Penikkajärvi on Kiiminkijoen vesistöön kuuluva pieni järvi Utajärven kunnan Juorkunan kylässä.


title: Penikkajärvi

text: Järvi sijaitsee Torvenjoen yhteydessä olevan Torvenjärven ja Pienen Torvenjärven luoteispuolella, jälkimmäisestä vajaan kahden kilometrin päässä. Järvelle ja sen rannalla olevan Purikkaan talon pihapiiriin on tieyhteys Hamarinjärven taitse menevältä metsäautotieltä, jossa on kuitenkin Lehtomaan länsilaidalla 2,5 kilometrin päässä järvestä puomi. Sanginkylästä eli kaakosta Kiiminkijoen varresta sinne ei ole tieyhteyttä, kuten ei myöskään pohjoispuolen Korpiselta ja Lauttalammelta eli Toivolan erämaatalosta.


title: Penikkajärvi

text: Järven itärannalla, korkean Purikkaankankaan laidalla, ovat Purikkaan talon vanhat rakennukset ja uudempi kesämökki, mutta ei muuta asutusta. Järven pohjoisrannalla on kallioita, kaakkoisrantaan ulottuu Penikkaselkä-niminen kangas. Muuten rannat ovat suota ja rämettä. Järven kalastoon kuuluvat tavanomaiset hauki, ahven ja särki. Järvi on matala, siinä kasvaa ulpukkaa ja sen vesi on tummaa. Laskuoja, puro nimeltään Penikkaoja, laskee Torvenjärvien kautta Kiiminkijokeen. Talvella järvelle kulkee moottorikelkkaura Juorkunasta Hamarinjärven suunnasta, järven itäpuolen laajan Penikkasuon kautta.


title: Kenneth McKellar (poliitikko)

text: Kenneth Douglas McKellar (29. tammikuuta 1869 – 25. lokakuuta 1957) oli yhdysvaltalainen demokraattisen puolueen poliitikko. Hän istui liittovaltion senaatin jäsenenä Tennesseestä vuosina 1917–1953. Sitä ennen hän oli vuodesta 1911 ollut edustajainhuoneessa – alun perin tyhjäksi jääneellä paikalla.


title: Kenneth McKellar (poliitikko)

text: McKellar oli senaatin puheenjohtaja "pro tempore" vuosina 1945–1947 ja 1949–1953. Hän oli uudelleen ehdolla senaattiin vuonna 1952, mutta ei enää päässyt uudelle kaudelle. Paikan sai hänen sijaansa Albert Gore vanhempi.


title: Kenneth McKellar (poliitikko)

text: McKellar oli syntyjään Alabamasta. Hän kouluttautui lakimieheksi ja muutti sen jälkeen Memphisiin, Tennesseen osavaltioon. Hän kuoli Memphisissä 88-vuotiaana.


title: Christina Forssell

text: Christina Forssell (s. 25. marraskuuta 1973) on suomalainen jalkapalloilija. Pelipaikaltaan hän oli keskikenttäpelaaja.


title: Christina Forssell

text: Forssell pelasi urallaan kaikkiaan 70 A-maaottelua, 12 nuorten maaottelua ja 8 tyttöjen maaottelua. Seuratasolla hän pelasi 14 kautta HJK:ssa ja oli myös joukkueen kapteeni. Hän saavutti 10 Suomen mestaruutta ja voitti 7 kertaa Suomen Cupin. Forssell oli mukana HJK:n joukkueessa, joka selvisi naisten UEFA Cupissa välieriin kaudella 2001–2002. Saavutus on suomalaisseurojen paras Euroopan cupeissa.


title: Christina Forssell

text: Vuonna 2007 hänet nostettiin HJK:n Hall of Fameen. Aktiiviuran jälkeen Forssell on toiminut muun muassa kommentaattorina televisiossa. Christina Forssellin veli on jalkapalloilija Mikael Forssell.


title: Kudosviljely

text: Kudosviljely tarkoittaa solukoiden tai kudosten kasvattamista yleensä keinotekoisella kasvualustalla laboratorio-olosuhteissa eli "in vitro". Kudosviljelyllä voidaan myös tarkoittaa solukoiden tai kokonaisten elinten kasvattamista alkuperäisen kasvupaikan sijaan toisaalla isäntäeliössä, tai kokonaan toisen isäntä-eliön varassa alkuperäeliön ulkopuolella.


title: Kudosviljely

text: Tyypillisesti kudosviljelmiä tehdään steriileissä tai lähes steriileissä laboratorio-olosuhteissa keinotekoisella kasvualustalla tai ravinneliuoksessa. Ravinneliuoksen lisäksi kudosten kasvua ja kasvuvaiheita voidaan ohjata erilaisilla yhdisteillä kuten hormoneilla tai entsyymeillä.


title: Kudosviljely

text: Kudosviljely on tärkeä tutkimusväline biotieteiden piirissä. Kudosviljelmillä onkin korvattu onnistuneesti jopa miljoonia eläinkokeita.


title: Kudosviljely

text: Ihosolujen kudosviljelyä käytetään vammautuneen ihon korvaamiseen ja ihonsiirtoa varten tarvittavien ihon eri kerrosten kasvattamiseksi esimerkiksi pahojen palovammojen hoidossa.


title: Kudosviljely

text: Kudosviljely eroaa soluviljelystä siten, että kudos koostuu solukon palasista, kun soluviljelmissä solut erotetaan yksittäisiksi soluiksi.


title: Kudosviljely

text: Vuonna 1907 eläintieteilijä Ross G. Harrison kasvatti sammakon hermosoluja imusolmukesoluista koostuvalla kasvualustalla, ja tämä mainitaan yleensä vanhimpana onnistuneena kudosviljelmänä.


title: Kudosviljely

text: Vuonna 2008 USAssa kantasoluja tutkivat tiedemiehet kasvattivat yhdestä kantasolusta uuden eturauhasen hiiren sisällä.


title: Feministinen radikaaliterapia

text: Feministinen radikaaliterapia on terapiamuoto, jossa naiset hoitavat itse itseään ja toisiaan opeteltuaan itse terapian tietotaidon. Terapian vetäjä opettaa välittää FRT-menetelmän käyttötaidon ensimmäisen vuoden aikana ryhmien jäsenille. Tämän jälkeen ryhmä toimii ilman johtajaa päättäen itse kokoontumisistaan ja niiden väliajoista. Juuri tämä terapeutin puute tekee terapiamuodosta radikaalin sillä vallitseva psykoterapian määritelmän mukaan psykoterapia määritellään ammatti-ihmisen työksi. Feminismi taas tulee siitä, että menetelmän ovat kehittäneet naistietoiset terapeutit.


title: Stefanoksen luostari

text: Stefanoksen luostari () on luostari Iranissa, Itä-Azerbaidžanin provinssissa, noin 15 kilometriä länteen Jolfan kaupungista. Se sijaitsee Araks-joen laaksossa, joka muodostaa Iranin ja Azerbaidžaniin kuuluvan Nahitševanin autonomisen tasavallan rajan. Luostarista käytetään myös nimiä Marghartin luostari tai Darashambin luostari erottaakseen sen muista Stefanokselle omistetuista luosterista. Marhart on kukkula, jonka päälle luostari on rakennettu, ja Darashamb on läheisen kylän nimi.


title: Stefanoksen luostari

text: Stefanoksen luostari valittiin vuonna 2008 Unesco maailmanperintöluetteloon yhdessä kahden muun Iranin armenialaiskirkon, Taddeuksen luostarin ja Dzordzorin kappelin, kanssa.


title: Stefanoksen luostari

text: Stefanoksen luostarin alkuperää ei tiedetä, mutta se mainitaan kuitenkin jo 900-luvulta peräisin olevista lähteistä. Nykyiset rakennukset ovat kuitenkin 1600- ja 1800-luvuilta.


title: Stefanoksen luostari

text: Luostari on kärsinyt sekä ihmisten toimien että luonnonmullistusten seurauksena. Bysantti ja seldžukit kävivät sotaa alueella 1000- ja 1100-luvuilla. Mongolien hallinnassa alue oli 1200- ja 1300-luvun. Vuonna 1319 luostari kärsi pahoin maanjäristyksessä. Safavididynastian hallitsijat puhdistivat 1600-luvulla Persian rajaseutuja armenialaisista ja siirsivät heitä valtakunnan keskiosiin. Nykyinen pääkirkko on kuitenkin rakennettu safavidiaikana vuosina 1643–55.


title: Stefanoksen luostari

text: Luostaria ympäröi nelikulmainen muuri, jossa on pyöreitä torneja. Rakennuskompleksi on muodostunut kahden sisäpihan ympärille. Korotetun eteläisen sisäpihan ympäriltä löytyvät luostarin toimintaa tukevat rakennukset. Pohjoisella sisäpihalla sen sijaan ovat muun muassa pääkirkko ja kellotorni.


title: Stefanoksen luostari

text: Kirkko on 25 metriä korkea ja se oli rakennusaikanaan vanhanaikaista arkkitehtuuria. Kolmea apsista reunustaa kaksi isoa kaksikerroksista kappelia. Kirkon julkisivulla on veistoksia, jotka esittävät Mariaa, Jeesus-lasta, ilmestyspäivää, ylösnousemusta ja Stefenoksen kivittämistä.


title: Ngaan

text: Ngaan () on Thaimaassa käytössä oleva perinteinen pinta-alan yksikkö, se vastaa 400 neliömetriä (20 m × 20 m). Yksi ngaan on 1/4 raita eli 100 tarangwata.


title: Ngaan

text: Ngaaneja, kuten raita ja waata käytetään yleisesti Thaimaassa SI-järjestelmän ohella.


title: Tarangwa

text: Tarangwa (), myös neliöwaa, on Thaimaassa käytetty perinteinen pinta-alan mittayksikkö, se vastaa neljää neliömetriä. Nykyään sen arvo johdetaan suoraan metreistä (1 waa = 2 metriä), mutta sitä ei ole otettu virallisesti mukaan SI-järjestelmään. Sitä käytetään, kuten muitakin Thaimaan perinteisiä mittayksiköitä, SI-järjestelmän ohella.


title: Tarangwa

text: Tarangwa on 1/400 raita ja 1/100 ngaania.


title: Waa

text: Waa () on Thaimaassa käytössä oleva perinteinen pituuden yksikkö, joka vastaa kahta metriä. Sen nykyinen arvo johdetaan suoraan SI-järjestelmän metristä, muttei sitä ole ikinä virallisesti hyväksytty osaksi järjestelmää.


title: Waa

text: Waan ohella Thaimaassa on käytössä yleisesti SI-järjestelmän mukaiset mittayksiköt, mutta muun muassa pinta-alaa ilmoitettaessa käytetään joskus edelleen perinteisiä yksiköitä; tarangwaa, ngaania ja raita.


title: Wilhelm Stolze

text: Heinrich August Wilhelm Stolze (20. toukokuuta 1798 Berliini – 8. tammikuuta 1867 Berliini) oli saksalainen pikakirjoitusjärjestelmän kehittäjä.


title: Wilhelm Stolze

text: Wilhelm Stolze syntyi Berliinissä vuonna 1798. Hänen isänsä kuoli jo vuonna 1812, ja nuori Stolze toimi koulunkäynnin ohella yksityisopettajana auttaakseen äitiään perheen elättämisessä. Vuonna 1817 hän siirtyi töihin palovakuutusyhtiöön, jossa työskenteli vuoteen 1835 asti. Hän toimi jonkin aikaa opettajana ja vuosina 1836–38 kauppiaana, mutta siirtyi sitten kokonaan pikakirjoituksen pariin.


title: Wilhelm Stolze

text: Stolze julkaisi kehittämänsä pikakirjoitusjärjestelmän vuonna 1841, mutta jo tätä ennen hän oli toiminut pikakirjoituksen opettajana. Taloudellisesti opettaminen ei ollut kovin menestyksellistä, kunnes vuonna 1844 Stolze sai apua aikaisemmilta oppilailtaan Karl Kressleriltä ja Agathon Jaquet'lta, jotka auttoivat järjestelmän levittämisessä. Kressler ja Jaquet muun muassa perustivat Saksan ensimmäinen pikakirjoitusyhdistyksen, jossa Stolzekin toimi puheenjohtajana 1853–64. Vuodesta 1848 lähtien Stolze toimi Preussin maapäivillä pikakirjoittajana.


title: Wilhelm Stolze

text: Stolze kuoli Berliinissä vuonna 1867. Hänen poikansa Franz Stolze jatkoi isänsä järjestelmän kehittämistä ja oppikirjojen uusien painosten toimittamista.


title: Wilhelm Stolze

text: Stolze opetteli vuonna 1820 Friedrich Mosengeilin pikakirjoitusjärjestelmän, jonka tämä oli julkaissut edellisenä vuonna. Stolze ei ollut tyytyväinen Mosengeilin järjestelmään, vaan alkoi perehtymään muihinkin järjestelmiin, muttei ollut mihinkään oikein tyytyväinen. Stolze pyrki luomaan järjestelmän, joka ei olisi ensisijaisesti ammattipikakirjoittajia varten, vaan sopisi yleisempäänkin käyttöön.


title: Wilhelm Stolze

text: Vuonna 1841 Stolze julkaisi järjestelmänsä oppikirjassa "Theoretisch-praktisches Lehrbuch der deutschen Stenographie" ja vuonna 1845 yksinkertaisemman oppikirjan "Anleitung zur Deutschen Stenografie oder Kurzschrift". Stolzen järjestelmä kilpaili suosiosta erityisesti Franz Xaver Gabelsbergerin järjestelmän kanssa; Stolze oli suositumpi Pohjois-Saksassa ja Sveitsissä, Gabelsberger Etelä-Saksassa.


title: Liiviläisten kulttuurikeskus

text: Liiviläisten kulttuurikeskus (liiviksi "Līvõ kultūr sidām") on järjestö, joka perustettiin Riiassa 1994. Se on toiseksi suurin liiviläisiä edustava järjestö, joka ei kuulu Latvian hallituksen piiriin. Järjestön perustussopimuksen allekirjoitti 11 henkilöä, ja järjestöön kuului vuonna 2004 20 henkilöä. Järjestö perustettiin edistämään liiviläistä kulttuuria ja kieltä, se toimii myös tietokeskuksena. Järjestöä johtaa Dienas gramata -lehden toimittaja Gundega Blumberga (1997-) ja järjestöllä on neljä työntekijää. Järjestö järjestää liiviläisiä kulttuuritapahtumia ja julkaisee aiheeseen liittyviä kirjoja.


title: Liiviläisten kulttuurikeskus

text: Järjestön julkaisutoimintaan kuuluu Soros Foundationin tuella julkaistu liiviläistä runoutta sisältävä teos "Ma akūb sīnda vizzõ, tūrska" (1998). Liivi-latvia-liivi-sanakirja julkaistiin 1999. Järjestö on perustanut liivin kielen ja kulttuurin portaalin "livones.lv" ja ylläpitää sitä. Sivuston tarkoituksena on tarjota objektiivista ja tieteellisesti tarkkaa tietoa liiviläisistä ja liivin kielestä. Lisäksi sivu sisältää aiheeseen liittyviä uutisia. Sivusto on pääosin latviankielinen, mutta monet artikkelit ovat tarjolla myös englanniksi ja liiviksi. Sivu sijaitsee Latviassa ja sen maatunnus on lv.


title: Michelle Tumes

text: Michelle Tumes (s. 1971) on australialainen gospellaulaja, -lauluntekijä ja -pianisti.


title: Michelle Tumes

text: Tumes syntyi Adelaidessa uskonnolliseen perheeseen ja aloitti musisoinnin lapsena. Hän asui jonkin aikaa perheen lähetystyön takia Malesiassa. High schoolista valmistuttuaan hän aloitti hammaslääketieteen opinnot. Sitten hän päätti kuitenkin omistautua musiikille ja lähti Tennesseehen, Yhdysvaltoihin.


title: Michelle Tumes

text: Tumes julkaisi ensimmäisen albuminsa ("Listen") vuonna 1998 Sparrow Records -levymerkillä. Hän on paitsi julkaissut omia levytyksiään, myös tehnyt lauluja muille artisteille. Hän oli vuonna 2001 ASCAP:n vuoden lauluntekijä.


title: Games for Windows

text: Games for Windows on Microsoftin kehittämä standardi Windows-käyttöjärjestelmän peleille. Games for Windows -merkintää hakevien pelien pitää täyttää tekniset vaatimukset, jotka ovat samankaltaisia kuin pelikonsolien peleille asetetut vaatimukset. Games for Windows on myös vuonna 2005 alkanut markkinointikampanja.


title: Games for Windows

text: "Games for Windows: The Official Magazine" oli Windows-peleistä ja pelaamisesta kirjoittanut lehti, joka kuului Games for Windows -markkinointikampanjaan.


title: Games for Windows

text: Games for Windows-pelien tulee suoriutua tietyistä standardin vaatimuksista.


title: Games for Windows

text: "Games for Windows: The Official Magazine" oli Windows-peleistä ja pelaamisesta kirjoittanut lehti, joka kuului Games for Windows -markkinointikampanjaan. Lehti ilmestyi ensimmäisen kerran 2006. Lehdentoimitus oli rakennettu pääasiassa entisen Computer Gaming World -lehden toimituksesta. Microsoftin Ziff Davisksen mukaan lehti oli Computer Gaming World -lehden "uudelleen syntymä". Lehti ei menestynyt ja se lakkautettiin 2008. Toimitus yhdistettiin 1UP:n henkilöstön kanssa.


title: Games for Windows

text: Kun pelit noudattavat teknisesti vakinaistettuja rajapintoja, niiden ylläpitäminen on helpompaa Microsoftille ja pelien julkaisijoille. Samalla varmistetaan myös mm. parempi yhteensopivuus tulevien Windows-käyttöjärjestelmien kanssa.


title: Miķeļtornis

text: Miķeļtornis (liiviksi "Pizā") on kylä Kuurinmaalla Ventspilsin kunnassa Latviassa. Kylästä käytetään myös nimityksiä "Miķeļbāka" ja "Mikelbaka". Se on yksi Liivinrannan kahdestatoista perinteisestä liiviläiskylästä.


title: Miķeļtornis

text: Kylän suurin rakennus on sen lähistöllä oleva Miķeļbākan majakka, joka on rakennettu vuonna 1884. Se on 62 metriä korkea ja korkein majakka Baltian maissa. Kylässä on myös liiviläisten Jānim Princimin ja Uldriķis Kāpbergsin haudat ja muistomerkit. Kylässä on enää vain kahdeksan pysyvästi asutettua taloa.


title: Miķeļtornis

text: Kylästä on noin 35 kilometriä Ventspilsiin.


title: New Rock Subdivision

text: New Rock Subdivision on Illinoisin osavaltiossa Yhdysvalloissa sijaitseva CSX Transportation -yhtiön omistama ja hallinnoima 51,1 mailin pituinen rataosa, joka johtaa North Uticasta Jolietiin. Rataosaan kuuluu myös 24,5 mailin pituinen osuus Jolietista Chicagoon, joka kuuluu lähiliikenneyhtiö Metralle, mutta CSX:llä on siihen radankäyttöoikeudet. New Rock Subdivision kuului Chicago, Rock Island and Pacific -yhtiölle vuoteen 1984 asti. Iowa Interstate -yhtiöllä on radankäyttöoikeudet koko matkalla Uticasta Chicagoon.


title: New Rock Subdivision

text: Osuus Uticasta Henryyn, noin 31 mailia, on ollut vuodesta 2006 vuokrattuna Iowa Interstate -yhtiölle eikä siis kuulu enää New Rock- rataosaan.


title: New Rock Subdivision

text: Rataosalla liikennöivät CSX Transportationin jakelu- ja keräilyjunat, sekä Iowa Interstate -yhtiön tavarajunat. Radalla oli säännöllistä henkilöliikennettä vuoteen 1980 asti. Rataosan suurin sallittu nopeus on 64 km/h, ja liikenteenohjaus hoidetaan radioitse Track Warrant Control -järjestelmällä.


title: Kuningaskaijat

text: Kuningaskaijat ("Alisterus") on kaijojen heimoon kuuluva lintusuku.


title: Košrags

text: Košrags (liiviksi "Kuoštrõg") on Latvian Dundagan kuntaan kuuluva kylä (Dundagas novads, 2009 kuntajako).. Se sijaitsee Riianlahden suulla Liivinrannalla ja on yksi kahdestatoista liiviläiskylästä. Kylästä käytetään myös nimityksiä "Kosraga", "Koshragutsiems", "Košraga, Košraguciems, Kosraga Ciems, Kosraguciems" ja "Košraga Ciems".


title: Košrags

text: Ensimmäiset maininnat asutuksesta paikalta ovat 1680-luvulta, joten se on yksi uusimmista Liivinrannan kylistä. Vuonna 1826 kylässä asui 78 asukasta. Kylän asukkaat olivat aina toiseen maailmansotaan saakka tiiviissä yhteyksissä Saarenmaan asukkaisiin.


title: Košrags

text: Kylä on rakennettu vanhojen liiviläiskyliä yhdistäneiden teiden varteen, tiet kulkevat yhä historiallisilla urillaan. Kylästä oli lähtöisin Edgar Vaalgamaa, joka toimi pappina Pertunmaalla ja Iitissä, käänsi Lutherin "Vähän katekismuksen" liiviksi ja kirjoitti liiviläisten historian "".


title: Loistokaijat

text: Loistokaijat ("Polytelis") on kaijojen heimoon kuuluva lintusuku.


title: Āzārbāyjān-e Sharqī

text: Āzārbāyjān-e Sharqī eli Itä-Azerbaidžan (, ) on Iranin provinssi maan pohjoisosassa. Sen rajanaapureita ovat Armenia ja Azerbaidžan sekä Ardabīlin, Āzārbāyjān-e Gharbīn ja Zanjānin provinssit. Provinssin pinta-ala on 45 650 ja siellä on 3 603 456 asukasta (2006).


title: Āzārbāyjān-e Sharqī

text: Provinssin pääkaupunki on Tabriz ja se on jaettu edelleen 19 piirikuntaan.


title: Āzārbāyjān-e Sharqī

text: Āzārbāyjān-e Sharqī on melko vuoristosta seutua ja sen korkein huippu on 3 717 metriin kohoava Sahand. Provinssin ilmasto on melko kuiva ja kylmä. Leudot Kaspianmeren tuulet vaikuttavat etenkin alavilla alueilla. Talvisin lämpötila laskee noin kymmeneen pakkasasteeseen ja kesäisin lämpöä on korkeimmillaan kolmekymmentä astetta.


title: Āzārbāyjān-e Sharqī

text: Provinssista on lähtöisin monia kuuluisia henkilöitä, kuten profeetta Zarathustra ja kansallissankari Babak Khorramdin, joka johti kapinaa arabivalloittajia vastaan 800-luvulla. Lisäksi monet kansallisesti merkittävät tieteilijät ja runoilijat ovat kotoisin Āzārbāyjān-e Sharqista.


title: Semin tapaus

text: Semin tapaus viittaa vuoden 2008 tapahtumasarjaan, jossa huumepoliisin valeostotoimiin liittyneiden virkarikosepäilyiden tutkinnanjohtaja Marianna Semi kertoi tutkinnan kohteena olleen poliisilaitoksen virkamiesten uhkailleen häntä ja kieltäytyneen yhteistyöstä.


title: Semin tapaus

text: Lokakuussa 2008 Kaakkois-Suomen syyttäjävirasto antoi asiasta päätöksen, jonka mukaan poliisien ei ollut tarkoitus uhkailla Semiä eikä asiasta nostettu esitutkintaa.


title: Semin tapaus

text: Keskusrikospoliisin toimien laillisuutta alettiin epäillä keväällä 2007. Poliisi ei käynnistänyt asiasta esitutkintaa vaan sitä ryhtyi selvittämään sisäministeriön kolmihenkinen selvitystyöryhmä alkukesästä 2007. Kerätty aineisto toimitettiin valtionsyyttäjä Ari-Pekka Koivistolle, joka päätti joulukuussa 2007 esitutkinnan aloittamisesta. Tapauksessa Helsingin poliisin huumerikosyksikön päällikköä, neljää tutkinnanjohtajaa ja kahta tutkijaa epäiltiin tahallisista virkarikoksista.


title: Semin tapaus

text: Myöhemmin kävi ilmi, että kerättyyn aineistoon kuuluneet haastattelunauhoitukset tuhottiin ennen heinäkuuta 2008 ja jäljelle jäivät vain niistä tehdyt muistiot.


title: Semin tapaus

text: Espoon kihlakunnansyyttäjä Marianna Semi tutki tutkinnanjohtajan tehtävässä Vantaan poliisin ja keskusrikospoliisin valeosto-operaatioissa tapahtuneita mahdollisia virkarikoksia. 4. syyskuuta 2008 hän kertoi Ylen "Silminnäkijä"-ohjelmassa Vantaan poliisivirkailijoiden uhkailleen häntä Vantaan poliisin tiloihin kohdistuneen tutkinnan aikana. Virkailijat olivat kieltäytyneet avaamasta tutkintaan liittyviä dokumentteja sisältäneen asiakirjasäilön ja kertoivat Semille, mitä poliisin tietolähteiden paljastumisesta voi seurata. Semi koki tiedot koston mahdollisuudesta uhkailuna. Poliisilla ei kuitenkaan ollut voimassa olevan lain mukaan velvollisuutta luovuttaa tietoja ilman oikeuden määräystä.


title: Semin tapaus

text: Apulaisvaltakunnansyyttäjä Jorma Kalske sai haastattelutietojen mukaan tiedon uhkailusta Semiltä kesäkuussa 2008. Kalskeen mukaan Semi oli kuitenkin tuolloin haluton tekemään rikosilmoitusta. Silminnäkijä-ohjelman jälkeen Kalske määräsi uhkailut tutkittavaksi. Oikeuskansleri Jaakko Jonkan mukaan uhkailut olisi pitänyt tutkia välittömästi niiden tultua ilmi riippumatta syyttäjän henkilökohtaisista mielipiteistä.


title: Semin tapaus

text:
Syyskuussa 2008 Semiin kohdistuneita uhkausväitteitä ryhtyi tutkimaan Kaakkois-Suomen syyttäjänviraston apulaispäällikkö Heikki Pohjalainen. Tutkinnan myötä Semi siirrettiin puolueettomuden varmistamiseksi syrjään poliisin virkarikosepäilyiden tutkinnanjohtajan paikalta ja hänen tilalleen määrättiin Helsingin kihlakunnansyyttäjä Sakari Tiilikainen. Lokakuussa 2008 Kaakkois-Suomen syyttäjävirasto julkisti päätöksensä, jonka mukaan poliisien tarkoitus ei ollut uhkailla Semiä tai estää hänen työtään. Tapauksesta ei käynnistetty esitutkintaa.
Poliisi kritisoi esitutkintaa ja sitä hoitavia syyttäjiä. Poliisiylijohtaja Mikko Paatero väitti syyttäjiä liian kokemattomiksi ja tutkinnan kohteena olleet poliisivirkamiehet kantelivat esitutkinnan toimista oikeuskanslerille. Syyskuussa 2008 virkarikoksista epäillyt poliisit vapautettiin epäilyistä törkeään huumerikokseen yllytyksestä. Keskusrikospoliisin valeostotoimenpiteiden lainmukaisuus ja Vantaan huumepoliisin menettelytapojen lainmukaisuus jäivät yhä tutkinnan alle.


title: Hakala

text: Hakala on suomalainen sukunimi. Nimeä kantaa nykyään 9807 henkilöä. Tunnettuja nimen kantajia ovat:Kuvitteellisia Hakala-nimisiä henkilöitä ovat Hakalan veljekset Antti Tuurin romaanisarjassa "Pohjanmaa".


title: Hakala

text: Lisäksi Hakala voi tarkoittaa:


title: Matti Breschel

text: Matti Breschel (s. 31. elokuuta 1984 Ballerup) on tanskalainen maantiepyöräilijä. Hän aloitti ammattilaisuransa 2005 ja edusti kauteen 2010 saakka CSC/Saxo Bank -tallia. Vuosina 2011–2012 hän ajoi Rabobank-joukkueessa ja palasi 2013–2015 ensimmäiseen talliinsa, tuolloiselta nimeltään Team Saxo-Tinkoff / Team Tinkoff-Saxo. Vuonna 2016 hän edusti yhdysvaltalaista Cannondale Pro Teamia, 2017 Astana Teamia ja vuodesta 2018 EF Education Firstiä.


title: Matti Breschel

text: Breschel voitti Espanjan ympäriajon 2008 päätösetapin massakirin jälkeen. Saman vuoden MM-kilpailuissa Varesessa hän saavutti pronssia Alessandro Ballanin ja Damiano Cunegon jälkeen. Lisäksi hän voitti 1. HC-luokkaan arvostetun yhden päivän kilpailun, Philadelphia International Championshipin. Melbournen MM-kilpailuissa 2010 hän sai Thor Hushovdin jälkeen hopeaa.


title: Lucien Laurent

text: Lucien Laurent (10. joulukuuta 1907 Saint-Maur-des-Fossés – 11. huhtikuuta 2005 Besançon) oli ranskalainen jalkapalloilija. Hänet muistetaan parhaiten MM-kilpailujen historian ensimmäisen maalin tekijänä.


title: Lucien Laurent

text: 1930 MM-kilpailujen avausottelu pelattiin 13. heinäkuuta 1930 Estadio Pocitosilla Montevideossa. Ottelussa kohtasivat Ranska ja Meksiko. Laurent avasi ottelussa maalinteon 19. minuutilla. Ranska voitti ottelun lopulta 4–1.


title: Lucien Laurent

text: Laurent pelasi Ranskan maajoukkueessa vuosina 1930–1935 kymmenen ottelua ja teki niissä kaksi maalia. Hän edusti Ranskaa myös 1934 MM-kilpailuissa. Seuratasolla Laurent pelasi vuosina 1921–1946 kotimaassaan lukuisissa joukkueissa. Pelipaikaltaan hän oli keskikenttäpelaaja.


title: Mike Riley

text: Mike Riley (s. 17. joulukuuta 1964) on englantilainen jalkapalloerotuomari. Hän tuomaroi Englannin valioliigan sekä alempien sarjatasojen otteluita.


title: Mike Riley

text:
Riley aloitti jalkapallotuomaroinnin vuonna 1980 Rotherhamissa. Hän toimi aluksi avustavana tuomarina vuodesta 1989 lähtien ja vuodesta 1994 lähtien päätuomarina Englannin liigatasolla. Valioliigan tuomarina hän on ollut vuodesta 1996 lähtien. Vuodesta 1999 lähtien hän on toiminut tuomarina myös kansainvälisissä otteluissa saatuaan FIFA-statuksen.
Riley on ollut tuomarina muun muassa EM-lopputurnauksessa ja EM- sekä MM-karsinnoissa kuten myös Mestarien liigassa. Vuonna 2002 hän tuomitsi FA Cupin loppuottelun, mikä on yhdelle tuomarille mahdollista vain kerran uralla, ja vuonna 2004 liigacupin loppuottelun.


title: Robbie Gould

text: Robert Paul "Robbie" Gould III (s. 30. joulukuuta 1981) on yhdysvaltalainen amerikkalaisen jalkapallon pelaaja, pelipaikaltaan potkaisija.


title: Robbie Gould

text: Ennen ammattilaisuraansa Gould pelasi Pennsylvania State Universityn amerikkalaisen jalkapallon joukkueessa Penn State Nittany Lionsissa. 8. lokakuuta 2005 hän teki varaamattomana vapaana pelaajana ammattilaissopimuksen NFL-seura Chicago Bearsin kanssa ja korvasi joukkueen potkaisijana Doug Brienin. Aiemmin vuonna 2005 Gouldilla oli sopimukset NFL-seurojen New England Patriots ja Baltimore Ravens kanssa, mutta hän ei saanut pelipaikkaa kummastakaan joukkueesta.


title: Robbie Gould

text: Gould on ollut Chicago Bearsin paras pisteidentekijä joka kausi tulokaskaudestaan 2005 alkaen. Runkosarjakaudella 2005 hän teki pisteitä 82, 2006 143, 2007 126 ja kaudella 2008 119. Kaudella 2006 hän teki toiseksi eniten pisteitä kaikista NFL-pelaajista San Diego Chargersin keskushyökkääjän LaDainian Tomlinsonin (186 pistettä) jälkeen. Gould teki runkosarjakaudella 2006 32 kolmen pisteen potkumaalia (jakoi NFL-tilaston kärkisijan St. Louis Ramsin Jeff Wilkinsin kanssa) ja 47 touchdownin jälkeistä lisäpistettä. Kaudella 2007 hän teki 31 kolmen pisteen potkumaalia (jakoi NFL-tilaston toisen sijan kahden muun pelaajan kanssa) ja 33 lisäpistettä.


title: Robbie Gould

text: Helmikuussa 2007 Gould pelasi Super Bowlissa, jossa Chicago Bears kohtasi Indianapolis Coltsin. Bears hävisi ottelun 17–29. Gould teki Bearsin pisteistä viisi, kun hän teki yhden kolmen pisteen potkumaalin ja kaksi touchdownin jälkeistä lisäpistettä.


title: Robbie Gould

text: Kauden 2006 jälkeen Gould pelasi NFL:n tähdistöottelussa Pro Bowlissa ja muun muassa Associated Press valitsi hänet All-Pro-tähdistöönsä.


title: Robbie Gould

text: Vuonna 2008 Gould teki Bearsin kanssa jatkosopimuksen, joka on voimassa kauteen 2013. Jatkosopimuksen teon jälkeen hänestä tuli NFL:n parhaiten palkattu potkaisija.


title: Marshawn Lynch

text: Marshawn Terrell Lynch (s. 22. huhtikuuta 1986 Oakland, Kalifornia) on yhdysvaltalainen amerikkalaisen jalkapallon pelaaja, pelipaikaltaan keskushyökkääjä. Hän siirtyi vuonna 2017 NFL-seura Oakland Raidersiin. Hän on edustanut vuonna 2007 alkaneella ammattilaisurallaan myös Buffalo Billsiä ja Seattle Seahawksia, jossa oli voittamassa Super Bowlia kaudella 2013.


title: Marshawn Lynch

text: Ennen ammattilaisuraansa Lynch pelasi kolme kautta University of California, Berkeleyn amerikkalaisen jalkapallon joukkueessa California Golden Bearsissa. Hän kantoi palloa kolmen yliopistokauden aikana yhteensä 3 230 jaardia, mikä on toiseksi eniten Golden Bearsin historiassa Russell Whiten 3 367 jaardin jälkeen, ja hänestä tuli neljäs palloa yli 3 000 jaardin edestä kantanut Golden Bearsin pelaaja. Pisteitä hän teki 210 (29 juostua touchdownia ja kuusi kiinniotoilla tehtyä touchdownia). Lynch valittiin vuonna 2006 Pac-10 Conferencen vuoden hyökkääjäksi.


title: Marshawn Lynch

text: Lynch sai NFL-varauksen vuonna 2007, kun Buffalo Bills varasi hänet 12. pelaajana NFL:n varaustilaisuuden ensimmäisellä kierroksella. Hän pelasi tulokaskaudellaan 2007 13 ottelua (oli sivussa kolme ottelua nilkkavamman vuoksi), joissa hän kantoi palloa yhteensä 1 115 jaardia, toiseksi eniten NFL-tulokkaista Minnesota Vikingsin Adrian Petersonin jälkeen, ja teki seitsemän touchdownia, niin ikään toiseksi eniten tulokaspelaajista Petersonin jälkeen. Pisteitä hän teki yhteensä 44, touchdowneista saatujen 42 pisteen lisäksi kaksi pistettä yhdestä onnistuneesta touchdownin jälkeisestä kahden pisteen lisäpisteyrityksestä. Kauden jälkeen muun muassa Pro Football Weekly -lehti valitsi Lynchin NFL-tulokkaiden tähdistöjoukkueeseensa.


title: Marshawn Lynch

text: 5. lokakuuta 2010 Seattle Seahawks ilmoitti hankkineensa Buffalossa Fred Jacksonin ja C. J. Spillerin taakse varamieheksi jääneen Lynchin vaihtokaupassa kahta varausta vastaan. Siirto Seattleen nosti Lynchin uran uuteen nousuun. Hänet valittiin kaudella 2012 sekä Associated Pressin että Pro Football Writers Associationin ensimmäiseen All-Pro-joukkueeseen hänen yllettyä runkosarjassa uransa parhaaseen juostujen jaardien määrään (1 590 jaardia, kolmanneksi eniten kaikista pelaajista tuolla kaudella). Kaudella 2013 hän jakoi juostujen touchdownien tilaston kärkisijan Jamaal Charlesin kanssa ja kaudella 2014 DeMarco Murrayn kanssa. Kausista jälkimmäisellä hän ylsi myös juostujen ja kiinniotettujen touchdownien yhteenlasketun tilaston kärkisijalle.


title: Marshawn Lynch

text: Lynch oli voittamassa Super Bowlia kauden 2013 päätteeksi. Hän teki Denver Broncosia vastaan pelatussa, Seattlen 43–8-voittoon päättyneessä ottelussa (Super Bowl XLVIII) yhden touchdownin. Seattle pelasi Super Bowlissa myös kaudella 2014, mutta tuolloin New England Patriots vei voiton pistein 28–24. Lynch teki tuossakin ottelussa (Super Bowl XLIX) yhden touchdownin.


title: Marshawn Lynch

text: Lynch ilmoitti kauden 2015 jälkeen lopettavansa pelaajauransa, pelattuaan NFL:ssä yhdeksän kautta. Myöhemmin hän kuitenkin pyörsi päätöksensä ja siirtyi huhtikuussa 2017 kaksivuotisella sopimuksella Oakland Raidersiin, joka oli hankkinut hänen pelaajaoikeutensa Seattle Seahawksilta. Seahawks sai Raidersilta viidennen kierroksen varausvuoron vuoden 2018 varaustilaisuudessa ja Raiders Seahawksilta Lynchin lisäksi kuudennen kierroksen varausvuoron samassa varaustilaisuudessa.


title: Marshawn Lynch

text: Lynch on pelannut NFL:ssä kauden 2015 loppuun mennessä 127 runkosarja- ja 11 pudotuspeliottelua. Touchdowneja hän on tehnyt runkosarjassa 83 (74 juostua ja yhdeksän kiinniotettua) ja pudotuspeleissä yhdeksän (kaikki juostuja). Hänet on valittu urallaan viidesti NFL:n tähdistöotteluun Pro Bowliin, kausina 2008 ja 2011–2014.


title: Marshawn Lynch

text: Lynchin äiti Delisa kasvatti hänet yksinhuoltajana. 11 kautta NFL-liigassa pelannut Lorenzo Lynch on Marshawn Lynchin eno ja Oakland Raidersissa pelannut JaMarcus Russell Lynchin serkku.


title: Pikkuaavikkokiuru

text: Pikkuaavikkokiuru ("Ammomanes cinctura") on aukeiden tasamaiden eteläinen kiurulaji. Lajinimenä esiintyy myös "cincturus".


title: Pikkuaavikkokiuru

text: Pikkuaavikkokiurun pituus on noin 15 cm, siipien kärkiväli 25–29 cm ja paino 14–23g. Lintu on varpusen kokoinen hiekanruskea pikkulintu, joka on vatsapuolelta valkoinen. Lennossa erottuu musta pyrstönkärki ja tummat käsisulkien kärjet. Nokka on pienehkö ja väriltään punertava, ja koivet ovat pitkähköt. Sukupuolet ovat samannäköisiä. Linnun olemus on pikemmin sirkkumainen kuin kiurumainen. Käytökseltään se on arka.


title: Pikkuaavikkokiuru

text: Pikkuaavikkokiurun nimialalaji "cinctura" elää Kap Verden saarilla, alalaji "arenicolor" yleisenä Luoteis-Afrikassa ja paikoitellen muuallakin Pohjois-Afrikassa sekä Arabian niemimaalla ja Lähi-idässä, ja alalaji "zarudnyi" Iranissa ja Pakistanissa. Lajin esiintymisalueen laajuus on noin 10 miljoonaa neliökilometriä, ja sen kanta on elinvoimainen. Laji on paikkalintu, joka voi vaellella siemenravinnon perässä. Sitä ei ole tavattu Suomessa.


title: Pikkuaavikkokiuru

text: Pikkuaavikkokiuru elää tasaisilla tai lievästi kumpuilevilla avomailla, joilla kasvaa korkeintaan vähäistä kasvillisuutta. Se on palearktisen alueen kiuruista karaistunein ja elää hyvin kuivissa hiekkaerämaissa, kuten Saharassa ja Arabian aavikoilla. Pakistanissa ja Kap Verdellä laji elää myös vuorenrinteillä. Harva lintulaji elää niin ihmiselle vieraassa ympäristössä kuin pikkuaavikkokiuru. Paikoin se kuitenkin on yleinen tienvarsilintu. Pesimäajan ulkopuolella se liikkuu pienissä, tavallisesti alle 50 yksilön parvissa, usein muiden kiurulajien seurassa.


title: Pikkuaavikkokiuru

text: Pesintä tunnetaan puutteellisesti. Pesä on maassa mättään, ruohotupsun tai kiven suojassa. Munamäärä on 2–5, tavallisesti 3. Se pesii usein aavikkokiurun tuntumassa.


title: Pikkuaavikkokiuru

text: Pikkuaavikkokiuru syö etupäässä siemeniä, joita se voi kaivella maastakin. Syö myös hyönteisiä ja muita pieniä selkärangattomia.


title: Jaci Velásquez

text: Jacquelyn Davette "Jaci" Velasquez (s. 15. lokakuuta 1979) on yhdysvaltalainen gospelmuusikko ja näyttelijä. Hän on levyttänyt laulujaan niin englanniksi kuin espanjaksikin.


title: Jaci Velásquez

text: Velasquez syntyi Houstonissa, Teksasissa. Myös hänen vanhempansa lauloivat gospelia. Perheen tytär julkaisikin ensimmäisen lukuisista albumeistaan jo vuonna 1992. Tulevista hiteistä useat ovat nousseet listaykkösiksi.


title: Jaci Velásquez

text: Velasquez on voittanut useita palkintoja, muun muassa kristillisen musiikin arvostettuja GMA Dove Awardeja. Hän on myös ollut Grammy- ja Latin Grammy -ehdokkaana. Elokuvanäyttelijänä hän tuli tunnetuksi roolillaan Linda Mendozan ohjaamassa "Chasing Papissa" (2003).


title: Aavikkokiuru

text: Aavikkokiuru ("Ammomanes deserti") on eteläinen kallioisten avomaiden kiurulaji.


title: Aavikkokiuru

text: Linnun pituus on 16–17 cm, siipien kärkiväli 27–30 cm ja paino 20–30 g. Se on hieman kiurua pienempi, päältä hiekanruskea ja alta valkoinen lintu, jonka ruskeassa pyrstössä on epäselvärajainen musta kärki. Hyvin laajan maantieteellisen muuntelun vuoksi sen höyhenpuvun väritys vaihtelee. Nokka on tukevahko ja sen kärki ja yläharja ovat tummat, erotuksena samannäköiseen pikkuaavikkokiuruun. Usein hyvin kesy. Sukupuolet ovat samannäköisiä. Koiras esittää lyhyen laululennon.


title: Aavikkokiuru

text: Aavikkokiuru esiintyy hyvin laajalla alueella Pohjois-Afrikan länsireunasta Himalajan rinteille saakka. Paikoin se on hyvin yleinen. Muuntelu on hyvin laajaa ja lajista tunnetaan ainakin 9 alalajia. Turkissa elää pieni populaatio, 60–600 yksilöä. Lajin esiintymisalueen laajuus on yli 10 miljoonaa neliökilometriä ja sen kanta on elinvoimainen. Laji on paikkalintu eikä sitä ole tavattu Suomessa.


title: Aavikkokiuru

text: Aavikkokiuru elää, nimestään huolimatta, pääasiassa kuivilla kallioisilla ja kivikkoisilla rinteillä ja louhikoissa. Paikoin se elää 2 tai 3 kilometrin korkeudella vuorilla. Pesimäajan ulkopuolella laji voi muodostaa pieniä, alle 10 yksilön parvia, mutta pääasiassa se elää yksin, pareittain tai perhekunnittain.


title: Aavikkokiuru

text: Aavikkokiurun pesintä tunnetaan puutteellisesti. Pesä on maassa mättään tai kiven suojassa. Pesyeitä on joskus 2. Munamäärä on 1–5, tavallisesti 3 tai 4, autiomaassa munaluku on pienempi kuin ravinteikkaammilla paikoilla. Ilmeisesti vain naaras hautoo.


title: Aavikkokiuru

text: Aavikkokiuru syö sekä siemeniä että hyönteisiä ja muita pieniä selkärangattomia. Usein se etsii siemeniä vuohien ja muun karjan lantakasoista.


title: Kultainen sarvi

text: Kultainen sarvi (, ) on Bosporista länteen työntyvä lahti ja satamapaikka Istanbulissa Turkissa. Se jakaa Istanbulin Euroopan-puoleisen osan Stambuliin ja Galataan.


title: Kultainen sarvi

text: Kultainen sarvi on syntynyt muinaisen joen suulle estuaarina.


title: Kultainen sarvi

text: Kreikkalaisen perimätiedon mukaan Kultaiselle sarvelle antoi sen kreikkalaisen nimen Byzantionin perustaja Byza Megaralainen äitinsä Keroessan mukaan. Lahti oli hyvä luonnonsatama, jonka niemi erotti Marmaranmerestä. Itä-Rooman valtakunnalla oli siellä laivaston päätukikohta, ja lahden rantoja pitkin rakennettiin muurit suojaamaan Konstantinopolia meritse tulevilta hyökkäyksiltä. Lahden suulle sen pohjoisrannalle rakennettiin puolustustarkoituksiin vanha Galatan torni. Neljännen ristiretken aikana vuonna 1204 torni käytännöllisesti katsoen tuhottiin, mutta genovalaiset rakensivat sen läheisyyteen vuonna 1348 nykyisen Galatan tornin, jonka alkuperäinen nimi oli "Christea Turris" (Kristuksen torni).


title: Kultainen sarvi

text: Kolme kertaa puolustusjärjestelmä murrettiin tai kierrettiin. Ensimmäisen kerran 900-luvulla kiovalaiset hinasivat sotalaivansa Bosporilta maitse Kultaiseen sarveen. Bysanttilaiset kuitenkin voittivat heidät kreikkalaisen tulen avulla. Vuonna 1204 neljännen ristiretken aikana venetsialaiset mursivat puolustusjärjestelmän. Vuonna 1453 Osmanien sulttaani Mehmed II, joka ensin yritti onnistumatta murtaa puolustusketjun, kiersi sen myöhemmin kuten aikoinaan kiovalaiset ja onnistui täten lopulta valloittamaan Konstantinopolin lännestä käsin.


title: Kultainen sarvi

text: Tämän valloituksen jälkeen Konstantinopolin kreikkalaiset, juutalaiset, italialaiset kauppiaat ja muutkin, jotka eivät olleet muslimeja, asettuivat vähitellen asumaan Kultaisen sarven rannalla sijaitseviin Fanarin ja Balatin kaupunginosiin. Nykyisin lahden molemmilla rannoilla on tiheää asutusta ja myös puistoja. Sen rannalla sijaitsevat myös Istanbulin kauppakamari sekä islamilainen, juutalainen ja kristillinen hautausmaa. Lahden yli johtavat lähellä sen suuta Galatan silta ja kauempana siitä Atatürkin silta ja Haliçin silta. 1980-luvulle saakka Kultainen sarvi oli pahasti saastunut teollisuusjätevesien vuoksi, mutta myöhemmin se on puhdistunut. Sen rannoista on kauniiden näköalojen ja historian vuoksi tullut suosittu turistikohde.


title: Kultainen sarvi

text: Vuonna 1502 Leonardo da Vinci laati sulttaani Bayezid II:n toimeksiannosta piirustukset 240 metriä pitkän sillan rakentamiseksi Kultaisen sarven yli. Suunnitelma on nykyaikana herätetty henkiin, kun Norjan Åsiin rakennettiin hänen suunnittelemansa kaltainen silta osana Vebjørn Sandin da Vinci -projektia.


title: Kultainen sarvi

text: Myös Istanbulissa suunnitelma on herätty henkiin. Asia on ollut vireillä vuodesta 1999 lähtien, ja 17. toukokuuta 2006 Turkin pääministeri Recep Tayyip Erdoğan ja Istanbulin pormestari Kadir Topbas päättivät rakentaa sillan. Viisi vuosisataa piirustusten laatimisen jälkeen siitä tulee ensimmäinen Leonardo da Vincin suunnittelema rakennusprojekti, joka todella toteutetaan suunnitellulla paikallaan. Rakennustöitä tulee johtamaan turkkilainen arkkitehti Bülent Güngör, joka on suunnitellut myös eräiden historiallisten palatsien kunnostustyöt. Sillasta tulee tarkalleen da Vincin suunnitelman mukainen, 240 metriä pitkä, 8 metriä leveä ja 24 metriä korkea.


title: René Louiche Desfontaines

text: René Louiche Desfontaines (14. helmikuuta 1750, Tremblay (Ille-et-Vilaine)–16. marraskuuta 1833, Pariisi) oli ranskalainen kasvi- ja lintutieteilijä.


title: René Louiche Desfontaines

text: Desfontaines syntyi Tremblayn lähellä Bretagnessa. Hän opiskeli Collège de Rennesissä ja lähti Pariisiin vuonna 1773 opiskelemaan lääketiedettä. Jardin des Plantesissa luennoinut Louis Guillaume Lemonnier herätti hänen intohimonsa kasvitieteeseen. Hänet äänestettiin Ranskan tiedeakatemian jäseneksi vuonna 1783.


title: René Louiche Desfontaines

text: Desfontaines vietti kaksi vuotta Tunisiassa ja Algeriassa. Palatessaan Ranskaan hänellä oli laaja kasvikokoelma. Hän kirjoitti "Flora Atlantica"n (1798–1799, 2 osaa), missä hän esitteli 300 tieteelle uutta kasvilajia. 1786 hän sai Jardin des Plantesin kasvitieteen professorin viran Lemonnierin jälkeen. Myöhemmin hänestä tuli Muséum National d'Histoire Naturellen johtaja. Hän oli yksi "Institut de Francen" perustajista, Tiedeakatemian puheenjohtaja vuosina 1804–1805 ja hänet äänestettiin Kunnialegioonaan.


title: René Louiche Desfontaines

text: Kasvisuku "Desfontainia" on nimetty hänen kunniakseen. Linnuista hän nimesi ainakin kirjosiipikiurun ja kyläbulbulin.


title: Duane Bobick

text: Duane Bobick (s. 24. elokuuta 1950 Little Falls, Minnesota) on yhdysvaltalainen entinen raskaansarjan nyrkkeilijä. Hän voitti Yhdysvaltain amatöörimestaruuden vuonna 1971 ja samana vuonna Pan Amerikan raskaansarjan kisoissa kultaa. Vuonna 1972 Bobick voitti Golden Gloves -kilpailun. Vuoden 1972 olympialaisissa Bobick hävisi puolivälierissä kuubalaiselle Teófilo Stevensonille. Bobick on oikeakätinen.


title: Duane Bobick

text: Bobickin managerina toimi Joe Frazier ja valmentajana Eddie Futch. Bobickin ura alkoi vuonna 1973, ja ensimmäisessä ottelussaan hän kukisti tuntemattoman Tommy Burnsin. Bobick kehittyi nyrkkeilijänä nopeasti, ja vuonna 1976 hän oli lähellä päästä maailmanmestaruusotteluun Muhammad Alia vastaan. Hänestä tuli lajin ”valkoinen toivo” Jerry Quarryn tavoin. Vuonna 1977 Bobick pääsi ottelemaan Ken Nortonia vastaan, mutta hävisi kamppailun. Myöhemmin urallaan hän kohtasi vielä Scott LeDoux’n. Bobick otteli urallaan 52 kertaa, joista hän voitti 48. Kaikki neljä tappiota tulivat tyrmäyksellä.


title: Duane Bobick

text: Duanella oli veli Rodney, joka oli myös raskaansarjan nyrkkeilijä. Rodney menehtyi auto-onnettomuudessa vuonna 1977.


title: Pispalan Pulteri

text:
Pispalan Pulteri on ravintola Pispalan valtatien varrella Tampereella, Ylä-Pispalassa. Se avattiin vuonna
1968 entisen maitokaupan tiloissa, alun perin Alkon kokeiluravintolaksi. Paikkaan on vuosikymmenten aikana syntynyt oma persoonallinen kulttuurinsa ja myös uskollinen kanta-asiakaskunta. Kuvaan kuuluu lisäksi tietty huumori, mikä näkyy esimerkiksi rakennuksen seinään kiinnitetyistä miehenkorkuisista ritsoista.


title: Scenar

text: Scenar on Lapuan kehittämä kartioperäinen reikäpäinen luoti. Rakennetta kuvaava lyhenne HPBT tulee englannin kielen sanoista Hollow Point Boat Tail. Reikäpää- ja kartioperärakenteensa ansiosta Scenar-luodilla on suora lentorata ja erinomainen ballistinen kerroin. Scenar-luotia on saatavilla myös molybdeenidisulfidilla pinnoitettuna. Lapua kutsuu pinnoitettua versiota nimellä Scenar Silver Jacket. Molybdeenidisulfidilla pinnoitettu luoti antaa pienemmästä piippukitkastaan johtuen tyypillisesti hieman suurempia lähtönopeuksia, kuin pinnoittamaton kuparivaippaluoti.


title: Scenar

text: Scenar on suunniteltu urheiluammuntaan. Sillä on saavutettu erinomaisia tuloksia pitkillä matkoilla ja kasa-ammunnassa. Esimerkiksi olympiapronssimitalisti Henri Häkkinen ampui täydellisen SE-tuloksen(600 pistettä) vapaakiväärillä Pieksamäellä 16. Helmikuuta 2008.


title: Scenar

text: "Ammuin ensimmäisen kilpailuni Lapuan uudella patruunalla 6,5×47:llä (6,5×47 Lapua GB458 9,0 g / 139 gr. HPBT SCENAR) ja hyvin tuntui tuulessa toimivan." - Henri Häkkinen


title: Scenar

text: Vaikka Scenar on suunniteltu tarkkuusammuntaan, sitä käytetään yleisesti myös metsästyksessä. Reikäpäärakenteestaan huolimatta Scenar käyttäytyy esim linnustuksessa kokovaippaluodin tavoin ja lävistää useimmiten riistan lihaa pilaamatta.


title: John William Nylander

text: John (Johan) William Nylander (23. maaliskuuta 1869 Tammisaari – 19. marraskuuta 1949 Drammen, Norja) oli suomenruotsalainen kirjailija ja aktivisti.


title: John William Nylander

text: Nylanderin vanhemmat olivat kollega Bruno Fabian Nylander ja Hilma Augusta Engström. Nylander purjehti merillä 1884–1899 ja suoritti perämiehen tutkinnon 1893. Hän kävi maanviljelyskoulun 1899–1900 ja toimi sitten maanviljelijänä Suomessa vuodesta 1900, Laikan kartanossa vuodesta 1902–1904, sekä Dyvikin tilan tilanhoitajana Tukholman lähellä 1904–1906.


title: John William Nylander

text: Nylander osallistui vapaaehtoisena vuonna 1897 käytyyn Kreikan–Turkin sotaan. 1900-luvun alussa hän oli mukana aktivistien toiminnassa ja toimi syksyllä 1905 kapteenina John Grafton -laivalla, joka toi Suomeen salaa aseita. Myöhemmin Nylander oli mukana 1912 Jäämerelle tehdyllä pyyntiretkellä ja 1925–1926 Galápagossaarille matkanneessa retkikunnassa.


title: Joakim Jensen

text: Joakim Jensen (s. 28. maaliskuuta 1974, Vänersborg, Ruotsi) on entinen ruotsalainen jalkapalloilija. Hän oli pelipaikaltaan keskuspuolustaja.


title: Joakim Jensen

text: Jensen aloitti uransa IFK Uddevallan riveissä jo juniorina. Hän pelasi joukkueessa aina vuoteen 1995 asti, jonka jälkeen hän siirtyi 1. divisioonassa pelanneeseen Ljungskile SK:hon. Ljungskile nousi Allsvenskaniin kaudeksi 1997 ja Jensen pelasi ensimmäiset ottelunsa pääsarjatasolla. Kauden aikana Jensenille kertyi 20 ottelua ja 3 maalia. Kausi päättyi kuitenkin seuran putoamiseen takaisin 1. divisioonaan. Yhden divarikauden jälkeen Jensen päätyi lähes sattumalta FC Inter Turun koetilaisuuteen, ja sopimus syntyi vaikka Allsvenskanistakin oli Jensenistä kiinnostuneita.


title: Joakim Jensen

text: Turussa Jensen viihtyi kaksi kautta, josta hän siirtyi HJK:iin vuonna 2001. HJK:ssa hän nousi avaintoppariksi ja pelaamansa vajaan viiden kauden aikana Jensen valittiin muun muassa kahdesti Veikkausliigan tähdistöön. Hän voitti HJK:ssa kaksi Suomen mestaruutta 2002 ja 2003 sekä kaksi SM-hopeaa. Jensen oli myös voittamassa Suomen Cupia HJK:n tuplamestaruuskaudella vuonna 2003.


title: Joakim Jensen

text: Jensenin viimeinen kausi HJK:ssa jäi kesken hänen siirryttyä elokuussa 2005 Ruotsiin Allsvenskanin Hammarby IF:n riveihin 2,5 vuoden sopimuksella. Hammarbyssä Jensen ei saanut säännöllisesti peliaikaa ja sopimuksensa loputtua hän päätti siirtyä Superettanin Qviding FIF:iin kaudeksi 2008.


title: Editorial Ivrea

text: Editorial Ivrea on argentiinalainen manga- ja sarjakuvakustantamo, joka toimii Argentiinassa, Espanjassa ja Suomessa. Se myös julkaisee animeen, sarjakuviin ja mangaan erikoistunutta lehteä, "Lazeria". Suomessa Editorial Ivrea on tähän mennessä julkaissut Kekkaishi-, Love Celeb -, Olipa kerran... me -, Vagabond-, Paradise kiss-, Steins;Gate- ja MÄR-sarjoja.


title: Paksunokkakiuru

text: Paksunokkakiuru ("Ramphocoris clotbey") on kuivien avomaiden kiurulaji. Se on sukunsa ainoa edustaja. Suvun nimi kirjoitetaan myös muodossa "Rhamphocoris".


title: Paksunokkakiuru

text: Linnun pituus on noin 17 cm, siipien kärkiväli 36–40 cm ja paino 45–55 g. Hieman kiurua suurempi lintu, jolla on paksu kartiomainen nokka. Koiras on päältä ruskea, alapuolelta voimakkaasti tumman suomukuvioinen ja sen poski on musta. Naaras on hailakamman värinen ja nuori lintu ruskea. Lennossa erottuu valkoinen siiven takareuna. Lajilla on runsaasti erilaisia ääniä mutta pesimäaikana se on melko hiljainen.


title: Paksunokkakiuru

text: Paksunokkakiuru elää Luoteis-Afrikassa, erilliskanta on Lähi-idässä, mahdollisesti myös Pohjois-Egyptissä. Laji on paikkalintu, joka pesimäajan jälkeen voi suorittaa vaelluksia rannikolle. Sitä ei ole tavattu Suomessa. Lajin kanta on elinvoimainen.


title: Paksunokkakiuru

text: Paksunokkakiurut elävät sekä autiomaassa että hieman ravinteikkaammilla kivisillä avomailla, pääasiassa Saharassa. Talvella ne voivat kerääntyä parviksi, joista suurimmissa on tavattu noin 50 yksilöä.


title: Paksunokkakiuru

text: Pesintä tunnetaan puutteellisesti. Pesä on maassa, yleensä pensaan tai kiven alla. Munamäärä on 3–6, tavallisimmin 3 tai 4. Muna painaa keskimäärin 4,36 g.


title: Paksunokkakiuru

text: Paksunokkakiurut syövät etupäässä siemeniä ja vihreitä kasvinosia sekä myös hyönteisiä ja muita pieniä selkärangattomia. Poikasia ruokitaan pääasiassa eläinravinnolla.


title: Pikkuviherkaija

text: Pikkuviherkaija ("Cyanoramphus malherbi") on äärimmäisen uhanalainen Uuden-Seelannin eteläisillä saarilla elävä viherkaijoihin kuuluva kaijalaji .


title: Pikkuviherkaija

text: Kooltaan pikkuviherkaija on noin 23 cm. Ylesväritykseltään laji on vihreä lukuun ottamatta mustia siivenkärkiä, sinisiä siivenreunuksia ja otsan keltaista ja punaista aluetta. Pikkuviherkaija muistuttaa uudenseelanninviherkaijaa ("Cyanoramphus novaezelandiae") ja kruunuviherkaijaa ("Cyanoramphus auriceps"). Uudenseelanninviherkaijalla on kirkkaamman punainen otsakruunu ja kruunuviherkaijalla kruunu on väriltään keltavihreä. Naaraan nokka on hieman koiraan nokkaa pienempi.


title: Pikkuviherkaija

text: Pikkuviherkaijan elinympäristöä ovat etelänpyökkiä ("Nothofagus") kasvavat metsät. Puustossa on oltava koloja pesimistä varten. Ravintonaan linnut käyttävät siemeniä, hedelmiä, lehtiä, kukkia, nuppuja sekä selkärangattomia.


title: Pikkuviherkaija

text: Pikkuviherkaijakannan kooksi arivoidaan 50–250 yksilöä . Suurimmat uhat lajille ovat elinympäristön tuhoutuminen hakkuiden takia sekä saarelle levinneet, erityisesti poikasia ja munia syövät kärpät ja rotat .


title: Fiber to the home

text: FTTH (Fiber to the Home), eli kuitu kotiin -tekniikalla tarkoitetaan verkkoratkaisua, jossa optinen kuitu tuodaan kuluttajalle kotiin asti. Käytännössä tämä tarkoittaa sitä, että kuitu tulee kotiin (huoneistoon) huoneistojakamoon, johon myös kuitumuunnin (vrt. ADSL-modeemi) sijoitetaan. Kuitumuuntimesta verkko on jaettavissa esimerkiksi Cat5/6 (Ethernet) -kaapeloinnilla huoneistojakamosta eteenpäin.


title: Fiber to the home

text: Omakotialueilla tämä tarkoittaa sitä, että kuitu tuodaan korttelijakamosta jokaiseen alueen omakotitaloon. Jokaisessa talossa on kuitumuunnin, josta verkko jatketaan eteenpäin käyttäen Cat5/6-kaapelointia. Kuitumuuntimeen voi myös liittää vaikkapa langattoman tukiaseman (WLAN).


title: Fiber to the home

text: Kerrostaloissa tämä puolestaan edellyttää sen että kerrostalon sisäverkko teletilasta huoneistoon on toteutettu optisella kuidulla. Aivan kuten omakotitaloissakin tarvitaan huoneistoissa kuitumuuntimet, joista verkko voidaan jakaa taas Cat5/6–kaapeloinnilla huoneiston sisällä.


title: Boris Segerståhl

text: Boris Carolus Segerståhl (s. 28. helmikuuta 1940 Helsinki) on Oulun yliopiston emeritusprofessori.


title: Boris Segerståhl

text: Segerståhl valmistui ylioppilaaksi Vasa Svenska Lyceumista 1959. Diplomi-insinöörin tutkinnon hän suoritti Teknillisessä korkeakoulussa 1964 ja väitteli tekniikan tohtoriksi Tampereen teknillisessä korkeakoulussa 1969.


title: Boris Segerståhl

text: Segerståhl toimi säätötekniikan assistenttina Teknillisessä korkeakoulussa 1965–1968. Tampereen teknillisessä korkeakoulussa hän hoiti säätötekniikan ja sähkömittaustekniikan professuureja 1968–1970 ja Bioteknillisen tutkimuslaitoksen johtajana vuonna 1971. Sen jälkeen hän oli Oulun yliopiston säätö- ja systeemitekniikan professori vuodesta 1972 vuoden 1974 loppuun asti. Vuosina 1975–1995 hän toimi Oulun yliopiston Pohjois-Suomen tutkimuslaitoksen johtajana.


title: Boris Segerståhl

text: Virkavapaana Oulun yliopistosta hän toimi 1984–1987 apulaisjohtajana Wienissä sijaitsevassa Sovelletun Systeemianalyysin Kansainvälisessä Instituutissa IIASAssa ("International Institute for Applied Systems Analysis") ja tutkimusprofessorina 1993–1995. Palattuaan Suomeen 1995 hän aloitti Oulun yliopistoon perustetun Thule-instituutin ensimmäisenä johtajana, kunnes siirtyi eläkkeelle 2003.


title: Boris Segerståhl

text: Segerståhl on julkaissut noin 150 artikkelia ja kirjaa systeemiteoriasta ja tutkimuksista, joissa on käytetty systeemianalyyttistä lähestymistapaa.


title: Lyijyasetaatti

text: Lyijyasetaatti eli "lyijydiasetaatti" eli lyijy(II)asetaatti ((CHCOO)Pb · 3 HO) on kiteinen yhdiste, jota valmistetaan mm. antamalla lyijyoksidin (PbO) reagoida etikkahapon (CHCOOH) kanssa. Se liukenee veteen ja glyseroliin. Lyijy(IV)asetaatissa lyijy esiintyy hapetusluvulla +IV.


title: Lyijyasetaatti

text: Lyijyasetaattia käytetään maaleissa ja tekstiilien värjäyksessä. Lyijyasetaattipaperia käytetään myrkyllisen rikkivedyn havaitsemiseen.


title: Lyijyasetaatti

text: Muiden lyijy-yhdisteiden tavoin lyijyasetaatti on myrkyllistä. Se aiheuttaa muiden lyijysuolojen tavoin sikiövaurioita.


title: Lyijyasetaatti

text: Lyijyasetaatti on maultaan makeaa. Sitä on käytetty makeutusaineena. Rooman valtakunnassa lyijyasetaattia kutsuttiin sanalla "sapa" ja sitä lisättiin viiniin sen makeuttamiseksi.


title: Lyijyasetaatti

text: Eräässä lampailla tehdyssä tutkimuksessa lyijyasetaatin annostelu lampaille matalalla annoksella 5 mg/kg/vuorokausi kahdeksan viikon aikana johti kilpirauhasen vajaatoimintaan, huomattavan mataliin tyreotropiinin (TSH) ja mataliin T3- ja T4-pitoisuuksiin. Tyreotropiinin taso putosi noin kuudesosaan ja T3- ja T4-hormonien tasot putosivat noin puoleen.


title: Lyijyasetaatti

text: Lyijyasetaatille altistuneen kilpirauhasen vajaatoimintaa voidaan auttaa annostelemalla seleeninanopartikkeleita.


title: Helga Nuorpuu

text: Helga Maria Nuorpuu (sukunimi vuoteen 1928 Nordblom; 20. helmikuuta 1901 Reposaari – 19. syyskuuta 1953 Helsinki) oli suomalainen mainostoimittaja, kirjailija ja kääntäjä. Hän kirjoitti myös nimimerkillä "Anja Pirttilä".


title: Helga Nuorpuu

text: Nuorpuun vanhemmat olivat ylikonstaapeli Hjalmar Nordblom ja Emilia Nordling. Hän suoritti 5 luokkaa yhteiskoulua 1918 toimien sitten Maalaiskuntien liiton lakiasiain osaston konttoristina 1922–1926 sekä mainostoimittajana Suomen Ilmoituskeskuksessa 1928–1929 ja Oy Stockmannilla 1931–1945. Nuorpuu oli myös Suomen Konttoristilehden toimitussihteerinä 1928 ja Suomen Kirjailijaliiton toimistonhoitajana 1941–1945.


title: Helga Nuorpuu

text: Nuorpuu kirjoitti lasten- ja nuortenkirjoja sekä useita romaaneita. Romaanin "Tavaratalo Wickers" (1946) pohjana olivat Nuorpuun omat kokemukset Stockmannin tavaratalon palveluksessa. Nuortenkirjoista tunnetuimmat olivat 1920-luvun lopulla ilmestyneet Ruusula-sarjan neljä kirjaa ("Anjan onni", "Tyttö veitikka", "Pirkon uusi ystävä", "Ruusulan viimeinen tyttö"). Nuorpuun teki opintomatkoja Unkariin 1926, 1927 sekä 1937 ja hän käänsi suomeksi unkarinkielistä kirjallisuutta.


title: Peredelkino

text: Peredelkino () on datša-alue Moskovan lounaispuolella Moskovan alueen Leninin piirissä, aivan Moskovan rajalla. Alue oli alkujaan Peredeltsin kartano, jonka omisti Leontjevin suku (äidin puolelta Pietari Suuren sukua), myöhemmin ruhtinas Dolgorukov ja Samarinit. Kun kylän läpi rakennettiin rautatie 1800-luvulla, se sai uuden nimen Peredelkino. Vuonna 1934 Maksim Gorki ehdotti, että alue luovutettaisiin Neuvostoliiton kirjailijaliitolle. Muutamassa vuodessa alueelle nousi neuvostokirjailijoille 50 saksalaisten suunnittelemaa puurakennusta.


title: Peredelkino

text: Peredelkinoon muuttaneita kirjailijoita olivat Boris Pasternak, Kornei Tšukovski, Arseni Tarkovski (jotka on haudattu paikalliselle hautausmaalle), Ilja Ehrenburg, Veniamin Kaverin, Leonid Leonov, Ilja Ilf, Isaak Babel, Vsevolod Ivanov, Nikolai Zabolotski, Boris Pilnjak, Lilja Brik, Konstantin Simonov, Aleksandr Fadejev, ja Mihail Bahtin. Myöhemmin alueelle ovat muuttaneet Jevgeni Jevtusenko, Andrei Voznesenski, Bella Ahmadulina, Robert Roždestvenski ja Zurab Tsereteli. Turkkilainen runoilija Nazim Hikmet asui myös oman maanpakolaisuutensa alkuvuodet Peredelkinossa.


title: Peredelkino

text:
On oletettu että Mihail Bulgakov antoi alueelle pilkkanimen Perelygino, joka hänen romaanissaan "Saatana saapuu Moskovaan" oli kirjailijayhteisö. Kylä esiintyy myös John le Carrén vakoiluromaanissa "Sankari vai vakooja".
Tšukovskin ja Pasternakin huvilat julistettiin 1988 muistomerkeiksi ja koko Peredelkinon alue "historialliseksi ja kulttuurialueeksi". Bulat Okudžavan huvila avattiin 1998 yleisölle museona. Neuvostoliiton romahdettua Peredelkinon ovat vallanneet Venäjän uusrikkaat, ja lähistölle Novo-Peredelkinoon on rakennettu uusia huviloita.


title: Peredelkino

text: Vuodesta 2005 Peredelkinon huomattavin asuintalo on ollut patriarkka Aleksei II:n virka-asunto, Lukino-huvila, jonka alkujaan rakennutti paroni de Bodé, lähellä 1600-luvulta olevaa Kristuksen kirkastuksen kirkkoa.


title: Lapuan patruunatehdas

text: Lapuan patruunatehdas eli Nammo Lapua Oy tai Lapuan tehdas (aikaisemmin Valtion Patruunatehdas, Patruunatehdas Lapua Oy ja Patria Lapua Oy) – lempinimeltään “Paukku” – on vuodesta 1923 Lapualla toiminut patruunoita ja patruunatarvikkeita valmistava tuotantolaitos. Nykyisin laitos kuuluu pohjoismaiseen Nammo-konserniin. Päätuotteita ovat pienikaliiperiset patruunat ja niiden komponentit siviili- ja viranomaiskäyttöön.


title: Lapuan patruunatehdas

text: Lapualle perustettiin patruunatehdas vuonna 1923, joka sai virallisesti nimekseen "Valtion Patruunatehdas" vuonna 1927. Tehtaan johtajana toimi vuosina 1928-1929 Kosti Veltheim, joka tuli sinne Valtion Kivääritehtaalta, jonne hän myös palasi lyhyen kautensa jälkeen.


title: Lapuan patruunatehdas

text: Vaatimattoman alun jälkeen tuotanto moninkertaistui kysynnän kasvaessa toisen maailmansodan kynnyksellä. Toimitusjohtaja Volter Asplundin aikana tuotekehityksen uskottiin olevan niin hyvää, että Neuvostoliiton agentti järjesti hänen myrkyttämisensä vuonna 1932 sekä anasti kassakaapista punaiset vihot, joissa oli torpedoluodin ja nopean D-luodin tiedot.


title: Lapuan patruunatehdas

text: Vuonna 1946 patruunatehdas liitettiin Valtion Metallitehtaiden osaksi. Ensimmäiset pienoiskiväärille tarkoitetut patruunat valmistettiin seuraavana vuonna. Vuonna 1955 tehdas siirrettiin Valmetista Suomen puolustusministeriön alaisuuteen.


title: Lapuan patruunatehdas

text: Tehtaalla tapahtui vuonna 1976 räjähdys, jossa kuoli 40 ihmistä ja joka on yksi pahimmista sotien jälkeisistä onnettomuuksista Suomessa. Se johti päätökseen uuden tehdasrakennuksen rakentamisesta Lapuan Jouttikallion teollisuusalueelle. Seuraava investointi oli uusi hylsy- ja luotitehdas, joka otettiin käyttöön vuonna 1984.


title: Lapuan patruunatehdas

text: 1980-luvulla yritys satsasi voimakkaasti tuotekehitykseen, mikä johti kilpailukykyisempiin tuotteisiin urheilu-, metsästys- sekä viranomaispatruunoiden markkinoilla, ja myynnin nopeaan kasvuun.


title: Lapuan patruunatehdas

text: Valtion Patruunatehdas yhtiöitettiin vuonna 1991 nimellä "Patruunatehdas Lapua Oy". Vuoden 1992 alussa tuotevalikoimaa laajennettiin ostamalla saksalainen patruunatehdas SK Jagd- und Sportmunitions GmbH, nykyinen "Lapua GmbH"


title: Lapuan patruunatehdas

text: Suomen valtioneuvosto antoi vuonna 1996 lisätalousarvion hyväksymisen yhteydessä suostumuksen valtion omistaman puolustusvälineyrityksen perustamiseksi. Järjestely liittyi puolustusvälineteollisuuden suurempaan uudelleenjärjestelyyn, jossa muodostettiin uusi konserni Suomen Puolustusvälineteollisuus Oy, vuodesta 1997 Patria Industries Oy. Sen osina olivat "Patria Lapua Oy", Patria Finavitec Oy, Patria Vammas Oy ja Patria Vehicles Oy.


title: Lapuan patruunatehdas

text: Elokuussa 1998 Patria Industries Oyj, Celsius AB Ruotsista ja Raufoss ASA Norjasta yhdistivät ampumatarvikeliiketoimintonsa Nammo-konserniksi. Nammo-konsernin suomalainen haara on "Nammo Lapua Oy". Vuonna 2005 Nammo AS:n omistus jakautui puoleksi Patrialle ja puoleksi Norjan valtiolle.


title: Lapuan patruunatehdas

text: .338 Lapua Magnumin synty sai alkunsa vuoden 1982 paikkeilla. Kokeita varten valmistettiin .338 Lapua Magnumin ensimmäinen varsinainen tuotantoerä vuonna 1988. Uudesta patruunasta oli kuitenkin tehty esitys CIP:lle vuonna 1987, ja vuonna 1989 .338 Lapua Magnum mittoineen virallistettiin.


title: Lapuan patruunatehdas

text:
Lapuan .338 kaliiperin FMJBT-luoti painaa 16,2 g (250 gr), joten sivutuulen vaikutus luodin lentorataan on pieni. Sotilaskäyttöön tarkoitettu .338 AP485 -panssarinlävistysluoti lävistää 500 metrin etäisyydeltä 15 mm:n metallilevyn.
Marraskuussa 2009 brittiläinen Corporal of Horse (vastaa kersanttia) Craig Harrison ampui kaksi Taliban-liikkeen jäsentä AWM L115A3 -kiväärillä käyttäen .338 Lapua Magnum -patruunaa. Laukaukset ammuttiin 2 475 metrin etäisyydeltä.


title: Lapuan patruunatehdas

text: Tuotteet:


title: Lapuan patruunatehdas

text: Tuotteet urheiluammuntaan:


title: Lapuan patruunatehdas

text: Tuotteet metsästykseen


title: San

text: San tai SAN tarkoittaa seuraavia asioita:


title: San

text: San


title: San

text: SAN


title: Adobe RGB

text: Adobe RGB on Adoben vuonna 1998 kehittämä RGB väriprofiili, joka suunniteltiin kattamaan mahdollisimman hyvin kaikki värisävyt, mitä CMYK-tulostuksella on mahdollista toistaa. Tämän vuoksi Adobe RGB:tä suositaan etenkin painettavan aineiston kuvankäsittelyssä.


title: Adobe RGB

text: Adobe RGB käyttää samaa valkopistettä ja gamma-arvoja kuin sRGB, mutta sen värintoistoala on huomattavasti laajempi, etenkin sinisten ja vihreiden alueella. Adobe RGB kattaa noin 50 % Lab-avaruudessa esitettävissä olevista sävyistä.


title: Viherkaijat

text: Viherkaijat ("Cyanoramphus") on kaijojen heimoon kuuluva lintusuku. Ne ovat pieniä tai keskikokoisia, pitkäpyrstöisiä papukaijoja, joiden ylänokassa ei ole lovea ja joilla nilkka on suhteellisen pitkä. Sukupuolet ovat samanvärisiä, koiraat ovat hieman naaraita suurempia. Naarailla ja nuorilla linnuilla on kapea valkoinen siipijuova, joka puuttuu tai on heikko koirailla. Viherkaijat elävät Uudessa-Seelannissa ja muualla Polynesiassa.


title: O. A. F. Lönnbohm

text: Oskar Andreas Ferdinand (Antti) Lönnbohm (kirjailijanimi O. A. F. Mustonen; 24. kesäkuuta 1856 Liperi – 17. joulukuuta 1927 Kuopio) oli suomalainen kansakoulujen tarkastaja ja kansanperinteen kerääjä. Hän käytti myös nimimerkkejä "-HM" ja "-hm".


title: O. A. F. Lönnbohm

text: Lönnbohmin vanhemmat olivat komissiomaanmittari Andreas Lönnbohm (entinen Antti Mustonen, 1824–1890) ja Anna Emilia Kyrenius (1834–1895) ja hänen nuorempia veljiään olivat kirjailijat Kasimir Leino ja Eino Leino. Lönnbohm pääsi ylioppilaaksi Oulun lyseosta 1876 ja opiskeli sitten Helsingin yliopistossa suorittaen 1882 opettajakandidaatin tutkinnon. Lönnbohm teki keräymatkoja Lappiin, Viroon ja Siperiaan. Hän keräsi matkallaan Viroon 1877 huomattavan määrän virolaisia kansanrunoja.


title: O. A. F. Lönnbohm

text: Vuonna 1902 Lönnbohm teki keruumatkan Siperiaan Obin, Jenisein ja Baikalin alueille tuoden mukanaan kasvi-, eläin- ja kivinäytteitä Kuopion kasvimuseota varten. Hänen puolisonsa vuodesta 1895 lähtien oli runoilija Olga Lönnbohm. Tämän kuoltua 1904 Lönnbohm meni 1906 naimisiin Anna Matilda Lempisen kanssa.


title: O. A. F. Lönnbohm

text: Lönnbohm oli Hämeenlinnassa tyttökoulun opettajana, Hämeen Sanomien päätoimittajana 1885–1890 ja sen jälkeen Kuopion kaupungin kansakoulujen tarkastajana 1895–1927. Hän oli mukana perustamassa Kuopion luonnontieteellistä museota ja toimi kasvimuseon hoitajana.


title: Tiger Army

text: Tiger Army on yhdysvaltalainen psychobilly-yhtye, joka perustettiin vuonna 1995 Berkeleyssä, Kalifornian osavaltiossa. Yhtyeen uusinta levyä "Music from Regions Beyond" voisi kuvata enemmän pop-genreä edustavaksi kuin psychobillyä. Aiemmat levyt taas täyttävät selvästi psychobilly-musiikin tunnusmerkit. Yhtye on vieraillut Suomessa useasti, muun muassa vuonna 2008 Vantaan Ankkarock-konsertissa ja samana vuonna Helsingin Tavastia-klubilla.


title: Tiger Army

text: Yhtye soitti ensimmäisen konserttinsa kuuluisalla 924 Gilman street -pitopaikalla Berkeleyssä, Kaliforniassa AFI:n kanssa 29. maaliskuuta 1996. Yhtyeen nimen päättämisen jälkeen yhtye soitti AFI-yhtyeen sekä psychobilly-musiikin uranuurtajan, The Meteorsin kanssa. Näinä aikoina he tekivät levytyssopimuksen Chapter Eleven Records -yhtiön kanssa.


title: Tiger Army

text: Ensimmäisen kerran Tiger Army soitti studiossa kesällä 1996 äänittääkseen itse otsikoidun vinyl record EP:n, jonka nimeksi tuli myöhemmin ”Temptation EP”. Tämä kiinnitti levy-yhtiö Hellcat Recordsin johtajan Tim Armstrongin huomion.


title: Hui Shi

text: Hui Shi (惠施 pinyin: Huì Shī, Wade-Giles: Hui Shih) eli Huizi (惠子 pinyin: Huìzǐ, Wade-Giles: Hui-tzu; "mestari Hui") oli 300-luvulla taistelevien läänitysvaltioiden aikaan elänyt kiinalainen filosofi. Hän edusti "Nimien koulukuntaa", jonka edustajia voidaan kutsua sofisteiksi tai dialektikoiksi.


title: Hui Shi

text: Hui Shi on tunnettu kymmenestä ajan ja tilan suhteellisuutta koskevasta paradoksista, esimerkiksi: "Lähdin Yueen (Yuen valtio Etelä-Kiinassa) tänään ja saavuin perille eilen". Yksikään Hui Shin filosofisista kirjoituksista ei ole säilynyt meidän päiviimme, mutta niihin viitataan useissa kiinalaisissa klassisissa teoksissa kuten "Zhanguo ce", "Lushi chunqiu", "Han Feizi", "Xunzi" ja "Zhuangzi". Peräti yhdeksässä "Zhuangzin" luvussa mainitaan Hui Shi, joka esitetään Zhuangzin ystävänä ja kilpailijana. Hui ja Zhuang väittelivät mielellään filosofisista kysymyksistä. Daolaisen perimätiedon mukaan he olivat kilpailevat ystävykset Huizin kuolemaan asti.


title: Adolphe Delattre

text: Pierre Adolphe Delattre (tai De Lattre) (12. helmikuuta 1805 – 3. tammikuuta 1854) oli ranskalainen lintutieteilijä.


title: Adolphe Delattre

text: Vuosien 1831 ja 1851 välillä Delattre teki useita matkoja Amerikkaan. Hän tutki ja keräsi etenkin kolibreja. Hän kuvaili ja nimesi useita uusia kolibrilajeja, joko yksin tai yhdessä Jules Bourcier in kanssa.


title: Adolphe Delattre

text: Hänen kunniakseen on nimetty helmisolmiokolibri ("Lophornis delattrei").


title: Kuvakivi

text: Kuvakivi eli "kirjokivi" on Gotlannille ominainen rautakautinen muinaisjäännös, pystyyn nostettu ja voimakkaasti muotoiltu kalkkikivipaasi, jossa on kuvia. Kuvakivet jaetaan kolmeen ryhmään. Noin ihmisen korkuisissa kansainvaellusajan kuvakivissä ("A-tyyppi") on abstrakteja kuvioita ja mytologisia kuva-aiheita. Matalissa vendel-ajan kivissä ("B-tyyppi") on usein laivan ja linnun kuva. Parhaiten tunnetaan noin ihmisen korkuiset (suurimmillaan yli 3-metriset) viikinkiaikaiset kuvakivet ("C-tyyppi"), joissa on kuvattu erilaisia mytologisia kohtauksia. Osa niistä voidaan tunnistaa Edda-runoissa kuvatusta skandinaavisesta mytologiasta.


title: Kuvakivi

text: Gotlannin ulkopuolelta tunnetaan vain ani harvoja kuvakiviä. Yksi sellainen on löydetty Latviasta.


title: Fennia Faneri

text: Fennia Faneri Oy oli suomalainen Lahdessa vuosina 1925–1970 toiminut vanerinvalmistaja.


title: Fennia Faneri

text: Fennia Faneri perustettiin 1925, ja yhtiön Niemen kaupunginosassa Vesijärven rannalla sijainnut vaneritehdas aloitti toimintansa elokuussa 1925. Sen toimitusjohtaja ja sittemmin johtokunnan puheenjohtaja oli vuosina 1925–1946 Johan Lindroos.


title: Fennia Faneri

text: Tehtaan tuotanto meni suurelta osin vientiin, josta pääosa kuljetettiin kapearaiteista Loviisan–Vesijärven rautatietä pitkin Loviisaan. Vientimerkkinoiden vaikeudet ja 1928–1929 työntekijöiden 10 kuukautta kestänyt lakko johtivat lopulta siihen, että konkurssin partaalla olleen yhtiön osakkeet siirtyivät vuonna 1934 Lindroosin haltuun. Yhtiön toimitusjohtajaksi tuli vuosiksi 1934–1952 hänen poikansa Torsten Lindroos, joka jatkoi sittemmin johtokunnan puheenjohtajana.


title: Fennia Faneri

text: Vaneritehtaan toimintaa tehostettiin nyt niin, että sen tuotanto kolminkertaistui vuoteen 1935 mennessä. Vuonna 1938 Fennia Faneri valmisti 20 444 m vaneria tuotannon arvon ollessa 42 miljoonaa markkaa ja työntekijöitä oli yrityksessä lähes 800.


title: Fennia Faneri

text: Vanerin kysyntä jatkui hyvänä sekä sotavuosina että niiden jälkeen. Fennia Faneri perusti 1951 toisen vaneritehtaan Vammalaan. 1960 hankittiin lahtelainen Pallaksen rullatehdas, ja samoihin aikoihin yhtiö alkoi valmistaa myös rima- ja sälelevyjä. Lindroosin suku myi yrityksen 1963 vuorineuvos August Asko-Avoniukselle. Pallaksen rullatehtaan toiminta päättyi kesällä 1968. Fennia Faneri Oy liitettiin 1970 Asko Yhtymä Oy:hyn ja vuonna 1980 vaneritehtaat myytiin Oy Wilh. Schauman Oy:lle. Myöhemmin Lahden vaneritehdas siirtyi UPM-Kymmene Oy:lle yritysjärjestelyjen kautta. Vammalan vaneritehdas on ollut vuodesta 1986 Visuvesi Oy:n omistuksessa.


title: Jean-Baptiste Audebert

text: Jean-Baptiste Audebert (1759 Rochefort–1800 Pariisi) oli ranskalainen lintutieteilijä ja taiteilija.


title: Jean-Baptiste Audebert

text: Audebert opiskeli maalausta ja piirustusta Pariisissa ja saavutti suuren taidon miniatyyrimaalarina. Guillaume-Antoine Olivier palkkasi hänet kuvittamaan teoksensa "Histoire des colportes" kuvatauluja, mistä Audebert sai intohimon luonnonhistoriaan. Vuonna 1800 ilmestyi hänen ensimmäinen teoksensa, "Histoire naturelle des singes", joka käsitti 62 foliotaulua, jotka hän oli itse piirtänyt ja kaivertanut. Taulujen väritys oli epätavallisen kauniisti tehty ja menetelmä oli hänen itsensä kehittämä.


title: Jean-Baptiste Audebert

text: Audebertin kuollessa häneltä jäi täydellinen aineisto toista teosta, "Histoire des colibris, oiseaux-mouches, jacamars et promerops", varten. Teos julkaistiin postuumisti vuonna 1802 ja siitä 200 kopiota painettiin folioille, 100 suurille arkeille ja 15:n kopion teksti oli kullattu. Teoksen tekstin oli laatinut hänen ystävänsä Louis Jean Pierre Vieillot. Myös toinen teos julkaistiin postuumisti, "L'Histoire des grimpereaux et des oiseaux de paradis". Nämä teokset julkaistiin myös yhdessä kaksiosaisessa teoksessa "Oiseaux dorés, ou à reflets métalliques" (1802).


title: Jean-Baptiste Audebert

text: Audebert myös nimesi kolibreja, ainakin viherhohtokolibrin ("Anthracothorax viridis") yhdessä Vieillotin kanssa.


title: Ashes to Ashes (televisiosarja)

text: Ashes to Ashes on brittiläinen televisiosarja, joka on spin-off televisiosarjasta "Life on Mars". Ensimmäinen jakso lähetettiin Britanniassa 7. helmikuuta 2008. Sarjan nimi tulee David Bowien kappaleesta ”Ashes to Ashes”. Sarjan kolmas ja viimeinen tuotantokausi esitettiin Britanniassa kevään 2010 aikana.


title: Ashes to Ashes (televisiosarja)

text: Alex Drake (Keeley Hawes) on nuori poliisin psykologi, joka tutkii rikosylikomisario Sam Tylerin itsemurhaa vuonna 2008. Drakea ammutaan panttivankitilanteessa ja hän joutuu vuoteen 1981. Drake epäilee, että kaikki mitä tapahtuu on vain hallusinaatiota, mutta äkkiä hän tajuaa kyseessä olevan jotakin muuta. Hän joutuu poliisiyksikköön rikosylikomisario Gene Huntin alaisuuteen. Alex yrittää päästä takaisin tyttärensä luo vuoteen 2008, ja samalla selvittää miten on päätynyt maailmaan, jossa Sam Tyler eli vuosia.


title: Akseliaika

text: Akseliaika () on saksalaisen filosofi Karl Jaspersin kehittämä termi, joka kuvaa 800-luvun ja 200-luvun eaa. välistä aikaa. Jaspersin mukaan tällöin tapahtui samanlaisia ajattelutapojen muutoksia yhtä lailla niin Kiinassa, Intiassa kuin länsimaissakin (kuten antiikin Kreikassa).


title: Akseliaika

text: Jaspers tunnisti teoksessaan "Vom Ursprung und Ziel der Geschichte" (”Historian alkuperä ja päämäärä”, 1949) keskeisiä akseliajan ajattelijoita sellaisiksi henkilöiksi, joilla on ollut suuri merkitys filosofian ja uskontojen myöhemmälle suunnalle. Hän hahmotteli myös tyypillisiä piirteitä kullekin niistä maantieteellisistä alueista, joista nämä ajattelijat olivat syntyisin. Jaspers näki, että kullakin alueella oli tapahtunut samantyyppistä kehitystä ilman, että alueiden välillä oli tapahtunut suoraa ajatustenvaihtoa — hän ei löytänyt kirjallisia todisteita ainakaan mistään suuremmasta yhteydenpidosta kreikkalaisen, kiinalaisen ja intialaisen kulttuurin välillä.


title: Akseliaika

text: Jaspersin ajattelu on saanut useita seuraajia, ja käsitteestä on tullut laajan keskustelun kohde uskonnonhistoriallisessa tutkimuksessa. Termiä ovat käyttäneet muun muassa Karen Armstrong ja Johann Arnason.


title: Akseliaika

text: Jaspers katsoi, että ihmiskunnan henkinen perusta luotiin akseliajalla yhtä aikaa ja itsenäisesti eri puolilla maailmaa, ja että tämä on se perusta, jonka päällä ihmiskunta edelleen elää ja toimii. Tämä perusta on tiettyjen keskeisten ajattelijoiden luoma, ja se on syntynyt tietyssä historiallisessa tilanteessa, yhteiskunnallisen muutoksen ollessa käynnissä.


title: Akseliaika

text: Jaspersin kuvaamiin keskeisiin muutoksiin kuului muun muassa platonismin nousu, joka vaikutti myöhemmin länsimaiseen ajatteluun sekä kristinuskon että keskiajan ja renessanssin maallisen ajattelun kautta. Siddhartha Gautama, joka eli Intiassa, perusti buddhalaisuuden. Kiinassa syntyi kungfutselaisuus, joka vaikuttaa edelleen maan yhteiskunnallisen ja uskonnollisen elämän taustalla. Zarathustralaisuus oli merkittävä monoteismin kehityksen kannalta. (Jaspers tosin ajoittaa zarathustralaisuuden synnyn seleukidien ajalle, vaikkakin se on uskontona merkittävästi vanhempi.)


title: Akseliaika

text: Jaspers luki mukaan myös Upanishadien kirjoittajat, Laozin, Homeroksen, Sokrateen, Parmenideen, Herakleitoksen, Thukydideen, Elian, Jesajan, Jeremian ja Deuterojesajan. Jaspers itse piti Sokratesta, Kungfutsea ja Siddhartha Gautamaa erityisen korkeassa arvossa, kuvaten heidät esimerkillisiksi ihmisiksi tai ”paradigmaattisiksi persoonallisuuksiksi”.


title: Akseliaika

text: Jaspers kuvaili akseliaikaa hengähdystauoksi kahden suuren imperiumin hallitseman ajan välillä; lepohetkeksi vapauksille; syväksi hengenvedoksi, joka selkeytti tietoisuuden. Jaspers oli erityisen kiinnostunut akseliajan henkilöiden ajatusten ja heidän olosuhteidensa välisistä yhtäläisyyksistä. Näihin kuuluivat pyrkimys inhimillisen olemassaolon tarkoituksen selvittämiseen ja uuden uskonnollisten johtajien eliittiluokan nousu sekä Kiinassa, Intiassa että länsimaissa. Kaikki kolme aluetta synnyttivät ja institutionalisoivat kaupungista toiseen kiertelevien ja keskenään ajatuksia vaihtavien oppineiden perinteen. Nämä oppineet kuuluivat johonkin uskonnolliseen tai filosofiseen perinteeseen: Kiinassa kungfutselaisuuteen tai taolaisuuteen; Intiassa hindulaisuuteen, buddhalaisuuteen tai jainalaisuuteen; Lähi-idässä zarathustralaisuuteen tai juutalaisuuteen; ja Kreikassa sofistiseen tai muuhun klassisen filosofian perinteeseen.


title: Akseliaika

text: Jaspersin mukaan nämä piirteet kehittyivät samanlaisissa yhteiskunnallisissa oloissa: sekä Kiinassa, Intiassa että lännessä valtiot olivat pieniä ja sekä niiden sisällä että välillä oli paljon jännitteitä.


title: Akseliaika

text: Saksalaisella sosiologi Max Weberillä oli merkittävä osa Jaspersin ajattelussa. Shmuel Eisenstadtin mukaan Weberin teokset Kiinan ja Intian uskonnoista ja muinaisesta juutalaisuudesta tarjosivat taustaa ajan merkityksen ymmärtämiselle. Hänen mukaansa Eric Voegelinin "Order and History" sisälsi samantyyppisiä ajatuksia kuin Jaspersilla. Jaspers sai ajatuksilleen laajempaa hyväksyntää, kun hän esitti ne alan konferenssissa ja julkaisi ne "Dædaluksessa" vuonna 1975.


title: Akseliaika

text: Uskonnonhistorioitsija Karen Armstrong tutki aikakautta teoksessaan "The Great Transformation", ja teoria on ollut useiden tieteellisten konferenssien aiheena. Termin käyttö on laajentunut siitä, miten Jaspers sen alun perin muotoili. Armstrongin mukaan valistusaika ja sitä seurannut kehitys, mukaan lukien Isaac Newton, Sigmund Freud ja Albert Einstein, oli ”toinen akseliaika”. On myös esitetty, että nykyaika on uusi akseliaika, jolloin perinteiset suhteet uskonnon, maallisuuden ja perinteisten ajatusten välillä ovat muutoksessa.


title: Les Septvallons

text: Les Septvallons on kunta Pohjois-Ranskassa Aisnen departementissa Nord-Pas-de-Calais-Picardien alueella.


title: Les Septvallons

text: Kunta muodostettiin 1. tammikuuta 2016 kun seitsemän kuntaa, Glennes, Longueval-Barbonval, Merval, Perles, Révillon, Vauxcéré ja Villers-en-Prayères yhdistyivät.


title: Linji

text: Linji Yixuan (臨済義玄 pinyin: Línjì Yìxuán; Wade-Giles: Lin-chi I-hsüan; japani: Rinzai Gigen; k. 866) oli kiinalaisen chán-buddhismin "Linjin koulukunnan" perustaja, joka eli Tang-dynastian aikana. Linji syntyi Caozhoussa (nykyinen Heze), Shandongin maakunnassa. Hänen perheensä nimi oli Xing (邢).


title: Linji

text: Linji lähti kotoaan nuorena ja opiskeli buddhalaisuutta useissa paikoissa. Yksi Linjin opettajista oli chán-mestari Huangbo Xiyun (黃蘗希運 pinyin: Huángbò Xīyùn; Wade-Giles: Huang-Po Hsi-Yun). "Linjin muistiinpanojen" mukaan Linji saavutti valaistuksen keskustellessaan erakkomunkki Dayun (大愚 Dàyú) kanssa Huangbon opetuksista. Valaistumisen saavutettuaan hän palasi Huangbon luo jatkamaan opiskeluaan.


title: Linji

text: Vuonna 851 Linji siirtyi Linjin temppeliin Hebeissä. Hän otti itselleen temppelin nimen ja sen mukaan nimettiin myös hänen perustamansa chán-buddhismin koulukunta. Linjin koulukunnasta tuli lopulta menestynein ja levinnein "chánin viidestä talosta".


title: Johanna Korhonen

text: Johanna Maria Korhonen (s. 29. kesäkuuta 1968 Oulu) on suomalainen toimittaja ja riippumaton journalisti. Hän on työskennellyt Journalisti-lehden päätoimittajana, Helsingin Sanomissa sekä Verkkotiessä, jonka osaomistuksesta hän luopui 2006. Vuonna 2008 Korhonen nimitettiin Heikki Tuomi-Nikulan seuraajaksi Lapin Kansan päätoimittajan tehtävään, mutta Alma Media purki sopimuksen ennen kuin hän ehti aloittaa työtä. Alma Media ja sen toimitusjohtaja tuomittiin työsyrjinnästä.


title: Johanna Korhonen

text: Korhonen suoritti ylioppilastutkinnon Oulun Kastellin lukiossa vuonna 1987 kuuden laudaturin arvosanoin. Lukion jälkeen hän lähti opiskelemaan tiedotusoppia Tampereen yliopistoon. Nämä opinnot hän kuitenkin keskeytti päästessään opiskelemaan Sanoma-osakeyhtiön toimittajakouluun, mistä valmistui kurssinsa priimuksena. Korhonen on juontanut televisio-ohjelmia "Verkkoyhteys", "Ajan henki" ja "Tuomio" Yleisradion kanavilla. Kolumneja hän on kirjoittanut Nyt-liitteeseen ja Tietokone-lehteen, Helsingin Sanomiin, Lapsen Maailmaan ja Vantaan Lauriin.


title: Johanna Korhonen

text: Korhosen setä on Keijo Korhonen. Johanna Korhonen oli ehdolla vuoden 2009 europarlamenttivaaleissa keskustan sitoutumattomana ehdokkaana. Häntä veikkailtiin Suomenmaan päätoimittajaksi, kun Timo Laaninen siirtyi syksyllä 2010 keskustan puoluesihteeriksi. Korhosen kirjoittama Paavo Väyrysen henkilökuva "Väyrynen, Väyrynen, Väyrynen" ilmestyi lokakuussa 2010. Korhonen ei ole minkään puolueen jäsen, mutta hän on ollut Keskustan sitoutumattomana ehdokkaana eurovaaleissa vuonna 2009.


title: Johanna Korhonen

text: Korhonen valittiin vuoden 2010 seurakuntavaaleissa Tikkurilan seurakunnan kirkkovaltuustoon seurakunnan suurimmalla äänimäärällä (254). Hän oli ehdolla myös vuoden 2014 seurakuntavaaleissa. Korhonen oli Tulkaa kaikki -liikkeen ehdokas. Korhonen on kirkolliskokouksen yleisvaliokunnan puheenjohtaja ja sitä kautta kirkolliskokouksen puhemiesneuvoston jäsen. Hänet valittiin Helsingin hiippakuntavaltuuston puheenjohtajaksi vuonna 2010 ja toimii tehtävässä myös toimikaudella 2016–2020.


title: Johanna Korhonen

text: Johanna Korhonen nimitettiin Lapin Kansan päätoimittajaksi syyskuun 2008 alussa. Lokakuun alussa tuli julkisuuteen, että johtajasopimus oli purettu. Lapin Kansan omistaja Alma Media julkaisi asiasta tiedotteen, jossa ilmoitti syyksi luottamuspulan. Korhosen mukaan syynä oli se, että hän eli rekisteröidyssä parisuhteessa naisen kanssa. Korhonen kertoi Alma Median tarjonneen hänelle 100 000 euroa siitä, ettei sopimuksen purkamisen syytä ilmoitettaisi julkisuuteen.


title: Johanna Korhonen

text: Alma Median mukaan irtisanomisen syynä oli luottamuspula, johon oli johtanut Korhosen toistuva valehtelu työhönoton aikana. Alma Media kertoi tiedotteessaan, että tämän Korhonen olisi myöntänyt yhtymän edustajille myös itse. Toimitusjohtaja Kai Telanteen mukaan Korhonen olisi valehdellut puolisonsa poliittisesta toiminnasta. Johanna Korhosen puoliso Pirkko Kotila oli Vasemmistoliiton kunnallisvaaliehdokkaana Vantaalla. Yhtymän tiedotteessa todetaan, että henkilöä, jonka toimintatapoihin ei kaikissa olosuhteissa kuulu rehellisyys, ei voida valita suurta harkintakykyä vaativaan päätoimittajan tehtävään. Telanteen mukaan perhesuhde ei ollut irtisanomisen syy. Toimitusjohtaja kiisti myös tarjonneensa rahaa vaikenemisesta ja kertoi rahan olevan irtisanomiskorvaus. Journalistiliiton puheenjohtaja Arto Nieminen kertoi ihmettelevänsä Alma Median versiota tapahtumista. Sanojensa mukaan hän ei ollut koskaan kuullut, että päätoimittajaa olisi vaadittu selvittämään puolison poliittisia kantoja tai vaaliehdokkuuksia. Työoikeuden professorin Kari-Pekka Tiitisen mukaan yksityiselämän asioita ei edes saisi työhönottohaastattelussa kysellä, vaan kysymyksiin ”voi jättää luovasti vastaamatta”.


title: Johanna Korhonen

text: Johanna Korhonen antoi julkisuuteen kokousmuistioon kirjaamansa tarkan oman kuvauksen Alma Median kanssa käydyistä neuvotteluista. Muistiossa Korhonen kirjoittaa Kai Telanteen reagoineen voimakkaan tunnepitoisesti tietoon hänen parisuhteestaan. Muistiossaan Korhonen toteaa, ettei todennäköisesti edes muistanut puolisonsa ehdokasaikeita kunnallisvaaleissa. Korhonen kuitenkin kiistää valehdelleensa puolisonsa poliittisesta toiminnasta, sillä työhaastattelussa ei hänen mukaansa kysytty pariskunnan mahdollisesta poliittisesta aktiivisuudesta Rovaniemellä.


title: Johanna Korhonen

text: 2. lokakuuta Lapin Kansan joulukuun alussa eläkkeelle jäävä päätoimittaja Heikki Tuomi-Nikula sanoi, että Alma Median johto on tunaroinut Lapin Kansan päätoimittajan valinnassa, kun ei selvittänyt tarpeeksi tarkkaan päätoimittajaksi valitun Johanna Korhosen taustoja. Samalla Tuomi-Nikula arvioi, että julkilesbo ei voisi olla Lapin Kansan päätoimittajana tai Lapin maakunnan edustajana. Tuomi-Nikulasta tehtiin Rovaniemen poliisille tutkintapyyntö, jossa haluttiin poliisin selvittävän, syyllistyikö Tuomi-Nikula syrjintään kehottamiseen. Näkemys johti myös päätoimittajan erovaatimuksiin ja Tuomi-Nikula pyysi sunnuntain Lapin Kansassa lukijoilta anteeksi ja ilmoitti tilanteen rauhoittamiseksi jäävänsä virkavapaalle. Poliisi päätti 8.10.2008, ettei tutki Tuomi-Nikulan lausuntoa, koska tutkintapyynnössä ei yksilöity mitään virallista rikosnimikettä eikä laista löydy virallisen syyttäjän alaista rikosta, josta päätoimittajaa voisi epäillä.


title: Johanna Korhonen

text: Korhonen haastoi Alma Median oikeuteen. Helsingin käräjäoikeus päätti kesäkuussa 2009 hylätä Korhosen kanteen ja 230 000 euron korvausvaatimuksen. Helsingin käräjäoikeuden mielestä lehdellä oli luottamuspula ja siten painava syy irtisanomiseen. Korhonen valitti päätöksestä, ja Helsingin hovioikeus tuomitsi Alman tytäryhtiön Pohjois-Suomen Median maksamaan Korhoselle yli 80 000 euroa korvauksia. Alma Media haki korkeimmalta oikeudelta valituslupaa kiistassa. Korkein oikeus ei myöntänyt valituslupaa ja hovioikeuden päätöksellä Korhonen voitti jutun 1. helmikuuta 2011 ja sai Alma Medialta 80 000 euroa korvauksia työsuhteen laittomasta purkamisesta.


title: Johanna Korhonen

text: Korhonen pyysi Tutkimuseettiseltä neuvottelukunnalta kannanottoa tutkijatohtori Päivi Tiilikan oikeudelle antamista Alma Median tilaamasta kirjallisista lausunnoista. Korhosen mukaan Tiilikan lausunto muistutti Alma Median asianajaja Petteri Uotin aikaisemmin antamaa lausuntoa. Tiilikka kiisti epäilyn. Tutkimuseettinen neuvottelukunta ei ottanut asiaan kantaa.


title: Johanna Korhonen

text: Vuonna 2008 "Journalisti"-lehti joutui jättämään yhden numeron julkaisematta resurssipulan takia ja kaksi työntekijää haastoi lehden kustantajan Journalistiliiton oikeuteen työsyrjinnän (palkkasyrjintä) takia. Päätoimittaja ei ollut asiassa osallinen. Syksyllä Johanna Korhonen erosi päätoimittajan paikalta siirtyäkseen Lapin Kansan päätoimittajaksi.


title: Johanna Korhonen

text: 23. lokakuuta 2008 Helsingin Sanomat kertoi Johanna Korhosen perustaneen Suomen Journalistit -nimisen ammattiyhdistyksen, joka kilpailee hänen entisen työnantajansa Journalistiliiton kanssa. Samana päivänä julkaistiin myös avoin kirje, jossa vaadittiin Johanna Korhosen erottamista Journalistiliitosta "liittoa vahingoittavan toiminnan takia". Kirjeen oli allekirjoittanut 14 journalistiliiton työntekijää.


title: Johanna Korhonen

text: Vuodesta 1992 Johanna Korhonen ja musiikkipedagogi Hilkka-Liisa Vuori ovat muodostaneet lauluduon Vox Silentii, joka on erikoistunut keskiaikaisiin latinankielisiin liturgisiin lauluihin. Duo esiintyy etenkin keskiaikaisissa kirkoissa ja on levyttänyt kymmenkunta albumia ruotsalaiselle Proprius-levymerkille. Korhonen on käyttänyt omaa ja muiden laulajien a cappella -laulua myös puheohjelmassaan "Valkoista valoa" Yle Radio 1 -kanavalla vuodesta 2011 alkaen.


title: Montvicq

text: Montvicq on kunta Allierin departementissa Ranskassa. Vuonna 2013 siellä oli arviolta 728 asukasta. Kunnan pinta-ala on 10,02 neliökilometriä.


title: Adam Campbell

text: Adam Campbell (alun perin Adam Jones; s. 7. marraskuuta 1980 Bath) on englantilainen näyttelijä, joka tunnetaan parhaiten elokuvista "Date Movie" (2006) ja "Epic Movie" (2007). Hän näytteli myös televisiosarjassa "Harper’s Island" (2009).


title: Adam Campbell

text: Campbell kävi Beechen Cliffin koulun, jossa hän kuului Drama Clubiin, liittyi "Musical Youth Theatre Companyyn" ja esiintyi paikallisessa "Theatre Royalissa". Saatuaan tutkintonsa University of Exeteristä, jossa hän jakoi huoneensa Idols-voittaja "Will Youngin" kanssa, hän kouluttautui "Royal Academy of Dramatic Artissa" 2001:n ja 2004:n välillä. Valmistumisen jälkeen Campbell muutti Amerikkaan tavoittelemaan parempia rooleja.


title: Adam Campbell

text: Campbell sai roolin tilannekomediassa, "Commando Nannyssa", jonka suunniteltiin näytettävän vuonna 2004. Myöhemmin hän esiintyi pääosassa "Alyson Hanniganin" kanssa parodiassa "Date Movie", joka tuli teattereihin 2006 . Hän myös esiintyi pääosassa "You Are Here" -elokuvassa, jonka ensi-ilta oli vuonna 2007. Kuitenkin yksi hänen suurimmista rooleistansa oli "Epic Moviessa", jossa hän näytteli pääosaa, Peter Pervertskiä. Campbell näytteli myös "Harper's Islandissa" Cal Vandeusenia.


title: Adam Campbell

text: Campbell avioitui näyttelijä Jayma Maysin kanssa vuonna 2007 "Epic Movieta" tehdessään. Pari tapasi ensimmäistä kertaa elokuvan kulisseissa.


title: Murat

text: Murat voi tarkoittaa seuraavia:


title: Murat (Allier)

text: Murat on kunta Allierin departementissa Ranskassa. Vuonna 2013 siellä oli arviolta 290 asukasta. Kunnan pinta-ala on 20,07 neliökilometriä.


title: Murat (Cantal)

text: Murat on kunta Cantalin departementissa Ranskassa. Vuonna 2013 siellä oli arviolta 1 893 asukasta. Kunnan pinta-ala on 6,47 neliökilometriä.


title: Filmidosimetri

text: Filmidosimetri on ydinlaitoksissa, sädehoitolaitoksissa ja röntgenosastoilla käytetty yksinkertainen dosimetri eli henkilökunnan saaman ionisoivan säteilyannoksen seurantalaite.


title: Filmidosimetri

text: Laite on yksinkertaisesti neulalla tai nipistimellä virka-asun rintataskuun kiinnitettävä muovikotelo, joka sisältää palasen mustavalkoista filmiä. Filmissä on eri herkkyisiä säteilyherkkiä alueita, jotka on sijoitettu numeroidun mitta-asteikon muotoon. Filmit vaihdetaan ja kehitetään määräajoin. Säteily vaikuttaa valottavasti filmiin, ja kehitetyn filmin asteikosta nähdään kuinka paljon kyseinen henkilö on saanut säteilyä: filmi on tummunut kyseiseen asteikkolukuun asti. Määrätyn yhteisrajan täyttymisen jälkeen kyseinen henkilö saa ns. säteilylomaa eli palkallista sairauslomaa.


title: Filmidosimetri

text: Ydinvoimaa hyödyntävissä laitoksissa, kuten voimaloissa tai ydinkäyttöisissä laivoissa, dosimetrit vaihdetaan kerran viikossa.


title: Filmidosimetri

text: Vastaavia dosimetrejä käytetään myös sädehoitoa antavissa laitoksissa. Näissä dosimetrejä on eri laatuisia: suurienergistä säteilyä tuottavissa paikoissa kuten gammakamera- tai kobolttikanuuna-pisteissä käytetään erityisesti niihin suunniteltuja dosimetrejä. Samoin säteileviä potilaita, esimerkiksi radiojodia saaneita, käsittelevällä henkilökunnalla on omat dosimetrinsä, joissa on erityinen säteilylle herkkä näyttöosa: se muuttaa väriään kun säteilyannos ylittää määrätyn rajan.


title: Filmidosimetri

text: Maineikkaassa dokumenttielokuvassa "Atomic Café" ydinkoealueelle ydinräjähdyksen jälkeen lähetettäville sotilaille annetaan myös filmidosimetrit - tosin kertomatta jää noteerattiinko niiden näyttämää millään tavoin. Elokuvan kriitikot väittävät, että sotilaiden kohtalo olisi ollut myöhemmin ""hyvin syöpäinen"".


title: IFK Willmanstrand

text: IFK Willmanstrand (WIFK) on vuonna 1998 perustettu (rekisteröity 1999) lappeenrantalainen futsal- ja jalkapalloseura.


title: IFK Willmanstrand

text: WIFK pelasi Suomen futsalin pääsarjassa Futsal-liigassa neljä kautta vuosina 1998–2002, ja saavutti mestaruuden kaudella 1999–2000. Tuolloin se sijoittui alkusarjassa etelälohkon ensimmäiseksi 30 pisteellä. Helsingissä pelatussa lopputurnauksessa se voitti ensin välierässä GBK:n 10–1 ja sitten loppuottelussa FTK:n 3–1. Mestarijoukkueessa pelasivat Timo Tarhila, Janne Parkkonen, Tuomo Heikkilä, Mikko Hyyrynen, Rauno Valtonen, Juri Fräntilä, Hannu Valtonen, Jere Pirhonen, Janne Lajunen, Tommi Visto, Timo Paasolainen ja Harri Spets, joista useimmat ovat tunnettuja muista eteläkarjalaisista jalkapallojoukkueista eri sarjatasoilta.


title: IFK Willmanstrand

text: Viimeisellä liigakaudellaan 2001–2002 WIFK ylsi myös jatkopeleihin, mutta kauden jälkeen seura päätti luopua paikastaan. Sittemmin WIFK on keskittynyt futsalin ja jalkapallon KKI-kilpailuihin. Se on voittanut futsalin KKI-mestaruuden KKI-35-sarjassa kaudella 2004–2005 ja KKI-40-sarjassa kaudella 2006–2007. WIFK:lla on joukkue myös futsalin Kakkosen Kaakkois-Suomen lohkossa. Joukkue voitti lohkonsa kaudella 2006–2007, mutta ei osallistunut vapaaehtoisiin Ykkösen karsintoihin.


title: IFK Willmanstrand

text: Jalkapallossa WIFK on sijoittunut parhaimmillaan KKI-35-sarjan SM-lopputurnauksessa kolmanneksi kaudella 2005 ja toiseksi kaudella 2006. WIFK on osallistunut myös jalkapallon Suomen cupiin. Kaudella 2005 se pääsi parhaana KKI-joukkueena Helsingin Finnair Stadiumilla pelattuun cupin fair play -finaaliin, jossa se voitti HIFK:n maalein 2–1.


title: IFK Willmanstrand

text: WIFK voitti 19.8.2018 Oulussa jalkapallon Suomen mestaruuden KKI-50 sarjassa.


title: Murat-le-Quaire

text: Murat-le-Quaire on kunta Puy-de-Dômen departementissa Ranskassa. Vuonna 2013 siellä oli arviolta 480 asukasta. Kunnan pinta-ala on 11,64 neliökilometriä.


title: Linnunpesä

text: Linnunpesä on paikka, johon lintu munii ja jossa se kasvattaa poikasensa.


title: Linnunpesä

text: Lintu rakentaa pesänsä paikkaan, jossa se on suojassa pedoilta. Siksi eristyneillä saarilla ja vaikeakulkuisilla kalliojyrkänteillä on suuria pesimäyhdyskuntia. Monet trooppiset lintulajit pesivät lähellä aggressiivisten ampiaisten tai muurahaisten pesiä. Jotkin linnut pesivät lähelle äkäisen pöllön pesää.


title: Linnunpesä

text: Pesä tarjoaa linnun munille suojaa ja poikasille lämpöä, sillä niillä ei syntyessään ole höyheniä. Pesän lämpöeristeinä toimivat höyhenet ja karvat.


title: Linnunpesä

text: Lintulajit tekevät hyvin erilaisia pesiä. Esimerkiksi keijutiiran pesänä toimii pelkkä syvennys oksalla. Keisaripingviini ei rakenna pesää lainkaan, vaan koiras hautoo munaa jalkojensa päällä. Sarvinokkanaaras taas muuraa puunkolossa sijaitsevan pesänsä miltei umpeen sisäpuolelta ja viettää siellä koko pesinnän ajan hautomassa ja kasvattamassa poikasia. Jotkin lintupariskunnat saattavat rakentaa pesää neljän kuukauden ajan. Isojen petolintujen ja haikaroiden pesät ovat monivuotisia ja kasvavat mahtaviksi risulinnoiksi.


title: Linnunpesä

text: Eri lajit tekevät pesänsä eri menetelmin, esimerkiksi kaivertamalla puuhun tai hiekkatörmään, pinoamalla oksista, muuraamalla tai kutomalla. Yleisimpiä pesien rakennusmateriaaleja ovat oksat, kuivat heinät ja muut kasvimateriaalit. Hyönteisten tuottamalla seitillä sidotaan joskus muita materiaaleja yhteen. Viisi prosenttia lintulajeista käyttää yhtenä pesämateriaalinaan savea ja jotkin harvat pelkästään sitä. Pesän muuraamisessa jotkin linnut, kuten tervapääskyt, käyttävät myös omaa sylkeään. Koiras ja naaras osallistuvat yleensä kumpikin pesän rakentamiseen, mutta joillakin lajeilla toinen tekee pesän yksin. Pesänrakentaminen on joillekin lajeille huomattava rasitus: esimerkiksi kyläkutojakoiras saattaa lentää yli 300 kilometriä rakennusmateriaalia etsiessään.


title: Kupo

text: Kupo on isohko kimppu riihessä puituja suoria olkia, jotka on vyötetty oljista punotulla siteellä. Rukiin oljista tehty kupo oli tavallisesti sen kokoinen kimppu, joka mahtui rinnan ja ympäri kierrettyjen käsivarsien väliin. Itä-Suomessa 16–18 tällaista sitomaa oli yksi olkimitta eli parmas. Savossa laskettiin 1500-luvulla parmaaseen menevän 12 kupoa. Myös päreet voitiin sitoa kuvoiksi. Kupo oli mittayksikkönä esimerkiksi mitattaessa nimismiehenveron suorittamiseen tarvittavia olkia.


title: Joachim Murat

text: Joachim-Napoléon Murat (s. Joachim Murat) (25. maaliskuuta 1767–18. lokakuuta 1815) oli Napolin ja Sisilian kuningas vuosina 1808–1815 ja Napoleonin sisaren aviomies.


title: Joachim Murat

text: Murat syntyi La Bastidessa, Ranskassa majatalonpitäjän perheeseen, mutta jo nuorena hän halusi sotilaaksi, vaikka maaseudulla perheyrityksen jatkaminen olisi ollut vanhempien mielestä järkevämpää.


title: Joachim Murat

text:
Murat liittyi husaarina ratsuväkeen ja sai mainetta Ranskan vallankumoussotien aikana Napoleonin joukoissa.
Murat myös johti Napoleonin ratsuväkeä hyökkäyksessä Egyptiin 1798.
Napoleon nimitti Muratin Ranskan marsalkaksi vuonna 1804, antoi hänelle arvonimet Bergin ja Clementen herttua vuonna 1806, sekä nimitti hänet Napolin ja Sisilian kuninkaaksi 1808. Murat oli merkittävässä roolissa Napoleonin Venäjän sotaretkellä 1812.
Napoleonin menetettyä valtansa Sisilian seuraava kuningas Ferdinand I vangitsi Muratin ja teloitutti hänet. Teloitus tehtiin ampumalla "Castello di Pizzo"n linnassa 13. lokakuuta 1815. Linna sijaitsee Etelä-Italiassa Pizzon kunnassa.


title: Joachim Murat

text: Murat nai Napoleonin sisaren Carolinen vuonna 1800 siviilivihkimisessä ja vuonna 1802 kirkollisesti, mikä lisäsi jo ennestään Napoleonille tutun kenraalin asemaa Napoleonin armeijassa ja hovissa.


title: Joachim Murat

text: Murat on tunnetuimpia ja parhaita Napoleonin marsalkoita, kuten myös Michel Ney, Jean Lannes, Louis-Nicolas Davout, André Masséna ja Jean-de-Dieu Soult. Ratsuväen komentajana hän oli loistava. Hänen maineensa komeana keikarina, jonka ilme ei edes taistelukentällä vakavoitunut, on osittain totta, vaikka hän kunnostautui myös taitavana upseerina, sotilaana, ja ratsastajana. Tämä ilmenee siinäkin, että kun Napoleon ja Murat Barrasin palveluksessa taistelivat rojalisteja vastaan, luki Muratin miekassa "Kunnia ja naiset".


title: Bernard Germain de Lacépède

text: Bernard Germain de Lacépède, täydellisemmin "Bernard Germain Étienne de Laville-sur-Illon, comte de Lacépède", joskus muodossa "de La Cépède" (26. joulukuuta 1756 Agen–6. lokakuuta 1825 Épinay-sur-Seine) oli ranskalainen luonnontieteilijä, muusikko ja poliitikko.


title: Bernard Germain de Lacépède

text: De Lacépèden isä ohjasi hänen opiskeluaan huolellisesti ja Buffonin teoksen "Histoire naturelle, générale et particulière"n huolellinen tutkiminen jo varhaisessa vaiheessa herätti hänen kiinnostuksensa. Vapaa-aikana hänen kiinnostuksensa suuntautui musiikkiin, ja hänestä kehittyi taitava pianon ja urkujen soittaja. Hän sävelsi myös kaksi oopperaa, joita ei kuitenkaan koskaan julkisesti esitetty, mutta joita Christoph Gluck arvosti suuresti. Vuosina 1781–1785 hän julkaisi 2-osaisen "Poétique de la musique". Samoihin aikoihin hän laati kaksi fysiikkaa käsitellyttä tutkielmaa, "Essai sur l'électricité" (1781) ja "Physique générale et particulaire" (1782–1784), joiden ansiosta hän ystävystyi Buffonin kanssa. Buffon järjesti hänelle apulaisesittelijän paikan kuninkaallisessa puutarhassa ja ehdotti, että hän jatkaisi Buffonin "Histoire naturelle"n kirjoittamista. Tämä jatkotyö julkaistiin nimillä "Histoire des quadrupèdes, ovipares et des serpents" (2 osaa, 1788–1789) ja "Histoire naturelle des reptiles" (1789).